text:
Türkmen döwlet habarlar agentligi (TDH) / 28.11.2017 /
Mary welaýatynda iş saparynda bolýan hormatly Prezidentimiz Gurbanguly Berdimuhamedow şu gün iş maslahatyny geçirdi. Oňa Mejlisiň Başlygy, Ministrler Kabinetiniň Başlygynyň orunbasarlary, harby we hukuk goraýjy edaralaryň ýolbaşçylary hem-de welaýatlaryň häkimleri gatnaşdylar.
Maslahatyň dowamynda bu ýerde geçiriljek Ministrler Kabinetiniň göçme mejlisiniň gün tertibine girizilen meselelere garaldy, şeýle hem ýerli öz-özüňi dolandyryş edaralarynyň işini kämilleşdirmek, halk maslahatynyň işini ýola goýmak boýunça gaýragoýulmasyz wezipeler ara alnyp maslahatlaşyldy.
Döwlet Baştutanymyz milli ykdysadyýetimiziň ähli ulgamlarynyň işini kämilleşdirmäge, hususan-da, senagat toplumynyň hemmetaraplaýyn we ylmy esasda ösdürilmegine, pudaklaryň maddy-enjamlaýyn binýadynyň ýagdaýynyň pugtalandyrylmagyna aýratyn ähmiýet berilmelidigini belledi.
Sebitleriň durmuş-ykdysady taýdan okgunly ösdürilmeginde ähli düzümleriň utgaşykly işiniň ýola goýulmalydygyna ünsi çekip, milli Liderimiz öňde goýlan maksatlara ýetmek üçin iň täze tehnologiýalary we oňyn tejribäni giňden ornaşdyrmagyň zerurdygyny nygtady. Hormatly Prezidentimiz oba hojalyk pudagynda alnyp barylýan işleri işjeňleşdirmegi möhüm wezipeleriň hatarynda kesgitledi.
Döwlet Baştutanymyz öňde boljak şanly senelere taýýarlyk görmek meselelerine ünsi çekip, meýilleşdirilen medeni-köpçülikleýin çäreleri ýokary guramaçylyk derejesinde geçirmegi tabşyrdy.
Milli Liderimiz milli ykdysadyýetimiziň ähli ulgamlaryny kadalaşdyrýan kanunçylyk namalarynyň ähmiýetini belläp, bu ugurda alnyp barylýan işleri kämilleşdirmegiň hem-de kabul edilýän çözgütleriň we amala aşyrylýan özgertmeleriň esasy maksatlaryny düşündirmegiň wajypdygyny nygtady.
Ýurdumyzyň ähli künjeklerinde jemgyýetçilik tertibini üpjün etmek, düzgün bozulmalarynyň öňüni almak wajyp wezipe bolup durýar diýip, hormatly Prezidentimiz Gurbanguly Berdimuhamedow sözüni dowam etdi we onuň üstünlikli çözülmegi üçin bilelikdäki tagallalary işjeňleşdirmegiň zerurdygyna ünsi çekdi.
Döwlet Baştutanymyz maslahaty jemläp, oba hojalyk toplumynda agrotehniki çäreleriň bellenen möhletlerde we ýokary hilli geçirilmeginiň bol hasyl almaga, içerki bazarlarda önüm bolçulygyny üpjün etmäge ýardam etmäge gönükdirilendigini belledi. Şunuň bilen baglylykda, milli Liderimiz degişli ýolbaşçylara birnäçe tabşyryklary berdi.
Soňra milli Liderimiz Gurbanguly Berdimuhamedow Ministrler Kabinetiniň göçme mejlisini geçirdi. Onda oba ilatynyň hal-ýagdaýyny yzygiderli ýokarlandyrmak we mähriban halkymyzyň ýaşaýyş -durmuş şertlerini mundan beýläk-de gowulandyrmak maksady bilen kabul edilen döwlet maksatnamalarynyň Mary welaýatynda ýerine ýetirilişi seljerildi, şeýle hem welaýatyň, onuň etraplarynyň we şäherleriniň häkimleriniň alyp barýan işlerine baha berildi. Mejlisiň barşynda welaýaty mundan beýläk-de ösdürmek boýunça öňde duran möhüm wezipeler kesgitlenildi, bu ugurda bar bolan kemçilikleri aradan aýyrmagyň ýollary maslahatlaşyldy, şeýle hem ýolbaşçylary wezipä bellemek we wezipeden boşatmak bilen bagly meselelere seredildi.
Döwlet Baştutanymyz mejlisiň gün tertibini yglan edip, Garaşsyz Watanymyzda soňky döwürde düýpli özgertmeleriň amala aşyrylandygyny belledi. Bu özgertmeler eziz Diýarymyzyň keşbini tanalmaz derejede özgertdi. Täze obalar we şäherçeler döredildi. Önümçilik hem-de medeni-durmuş maksatly binalaryň we desgalaryň, ähli amatlyklary bolan ýaşaýyş jaýlarynyň müňlerçesi gurlup, ulanmaga berildi.
Welaýatlarda we etraplarda, iň uzakda ýerleşýän obalarda hem häzirki zaman enjamlary bilen üpjün edilen mekdepler, çagalar baglary, hassahanalar, çagalar dynç alyş-sagaldyş merkezleri guruldy. Täze demir we awtomobil ýollaryny, beýleki möhüm ähmiýetli desgalary gurmak boýunça işler ýokary derejede amala aşyrylýar.
Ylym-bilim, medeniýet we sungat ulgamlary çalt depginler bilen ösdürildi. Ak mermere beslenen paýtagtymyz Aşgabat dünýäniň iň gözel şäherleriniň birine öwrüldi diýip, milli Liderimiz aýtdy.
Soňky ýyllarda Mary welaýatynda hem ähli ugurlar boýunça gowy netijeler gazanyldy diýip, milli Liderimiz kanagatlanma bilen belledi. Biz welaýaty toplumlaýyn ösdürmek boýunça degişli kararlary kabul etdik diýip, hormatly Prezidentimiz sözüni dowam etdi we welaýatda senagat, oba hojalygy, gurluşyk, ulag we söwda pudaklarynyň utgaşykly ösýändigini nygtady. Medeniýet, saglygy goraýyş, ylym-bilim ulgamlarynda oňat netijeler gazanylýar. Ilatyň hal-ýagdaýy yzygiderli gowulanýar.
Oba Milli maksatnamasyna laýyklykda Mary welaýatynda giň gerimli işler durmuşa geçirilýär. Maksatnamada göz öňünde tutulan köp sanly möhüm ähmiýetli desgalar, ýaşaýyş jaýlary, bilim we saglygy goraýyş edaralarynyň binalary, medeniýet öýleri hem-de sport desgalary guruldy we gurulýar.
Döwlet Baştutanymyzyň belleýşi ýaly, welaýatda 2008—2017-nji ýyllarda 18 hassahana, 25 saglyk öýi we merkezleri, 56 sany mekdebe çenli çagalar edarasy, 65 orta mekdep, 17 sany medeniýet öýi, 43 sany sport mekdebi we desgasy, meýdany 1,5 million inedördül metrden gowrak ýaşaýyş jaýlary ulanmaga berildi. Şu döwürde uzynlygy 3200 kilometrden gowrak suw hem-de lagym geçirijiler, 965 kilometr awtomobil ýollary, 2650 kilometre golaý elektrik geçirijiler guruldy.
Welaýatyň oba ilatynyň ýaşaýyş-durmuş şertlerini gowulandyrmak maksady bilen, häzirki döwürde hem Oba Milli maksatnamasyna laýyklykda dört sany medeni-durmuş maksatly binanyň we desganyň, şol sanda orta mekdebiň, iki hassahananyň we medeniýet öýüniň täze binalarynyň gurluşygy alnyp barylýar. Şeýle hem, kuwwaty 1574 MWt bolan, utgaşykly dolanyşykda işleýän gaz turbinaly elektrik stansiýasynyň we Türkmenistan — Owganystan —– Pakistan — Hindistan gaz geçirijisiniň welaýatyň çäginden geçýän 214 kilometriniň we onuň ugrunda zerur desgalaryň gurluşygy dowam edýär.
Şonuň bilen birlikde, welaýaty ösdürmek boýunça alnyp barylýan işlerde kemçiliklere hem ýol berilýär. Bu aýratyn-da, oba hojalyk önümçiligini ösdürmek boýunça geçirilýän işlerde duýulýar diýip, hormatly Prezidentimiz Gurbanguly Berdimuhamedow sözüni dowam etdi. Döwletimiz tarapyndan ähli şertleriň döredilýändigine garamazdan, şu ýyl Mary welaýaty bugdaý öndürmek boýunça şertnamalaýyn borçnamasyny ýerine ýetirip bilmedi. Häzire çenli welaýatyň 3 etrabynda pagta taýýarlamak boýunça meýilnama berjaý edilmedi.
Gowaça meýdanlarynda galan hasyly ýygnap almak işleri ýaramaz guralýar diýip, milli Liderimiz aýtdy we ýetişdirilen gant şugundyryny ýygnamak işleriniň-de talabalaýyk alnyp barylmaýandygyny belledi. Bu bolsa welaýatda guramaçylyk işleriniň pesdigini görkezýär diýip, döwlet Baştutanymyz aýtdy.
Oba milli maksatnamasynda bellenen wezipeleri ýerine ýetirmekde hem yzagalaklyga ýol berilýändigi kemçilikleriň hatarynda görkezildi. Welaýatda ilatly ýerler arassa agyz suwy, täze berlen mellek ýerleri, tebigy gaz, elektrik togy bilen doly üpjün edilmeýär. Etraplarda, oba ýerlerinde köprüleri gurmak we abatlamak, olaryň durkuny täzelemek boýunça netijeli işler alnyp barylmaýar. Içerki ýollaryň ýagdaýy hem ýaramaz.
Degişli kararlar esasynda Mary welaýatynyň ilatyny hem ýylyň dowamynda ter gök önümler bilen üpjün etmek wezipesi goýuldy. Şu maksat bilen, welaýatda 8 ýyladyşhana gurmak bellendi. Emma, häzire çenli olaryň diňe 3-si gurlupdyr diýip, milli Liderimiz aýtdy.
Şunuň bilen baglylykda, hormatly Prezidentimiz Gurbanguly Berdimuhamedow bu kemçilikler üçin degişli ministrlikleriň we pudak edaralarynyň ýolbaşçylarynyň hem jogapkärçilik çekýändigini aýratyn belledi. Olar welaýatyň hem-de onuň şäherleriniň we etraplarynyň häkimleri bilen bilelikde, işleri talabalaýyk guramaýarlar. Şu sebäpli hem, şeýle kemçiliklere ýol berilýär. Netijede, ilatyň derwaýys meseleleri wagtynda çözülmeýär. Bu bolsa, halkymyzyň ýaşaýyş-durmuş şertlerini gowulandyrmak hem-de ýurdumyzy mundan beýläk-de ösdürmek boýunça alyp barýan işlerimizde bökdençlikleri döredýär.
Soňra Ýokary gözegçilik edarasynyň başlygy Ç.Gylyjowa söz berildi. Ol welaýatlarda, şol sanda Mary welaýatynda ýetişdirilen pagta hasylyny ýygnap almak işlerine geçirilen barlagyň netijeleri barada hasabat berdi. Bellenilişi ýaly, ýurdumyzyň sebitlerinde, aýratyn hem şu welaýatda amatly howa ýagdaýynyň bolmagy bilen baglylykda, häzirki wagtda gowaça meýdanlarynda ýeterlik derejede hasyl bar. Amatly howa şertleri gozalaryň açylmagyny şertlendirýär. Bu bolsa meýdanlarda galan pagta hasylyny ýygnap almak işleriniň depginleriniň ýokarlandyrylmagyny talap edýär.
Seljerme işleriniň barşynda Mary welaýatynda el güýji bilen ýygymy işjeňleşdirmek we gerek ýerinde pagta ýygýan kombaýnlary netijeli ulanmak arkaly ýene-de goşmaça pagta hasylyny almak mümkinçilikleriniň bardygy ýüze çykaryldy. Şeýle hem diňe bir Mary welaýatynda däl, eýsem ýurdumyzyň beýleki welaýatlarynyň gowaça meýdanlarynda hem pagta hasylynyň ýeterlikdigi, ony ýitgisiz ýygnap almak üçin ähli mümkinçilikleriň bardygy bellenildi.
Döwlet Baştutanymyz hasabaty diňläp, Mary welaýatynyň häkimi B.Annagurbanowy başga işe geçmegi sebäpli, eýeleýän wezipesinden boşatdy.
Hormatly Prezidentimiz Mary welaýatynyň häkimi wezipesine D.Annaberdiýewi belläp, ony maliýe we ykdysadyýet ministriniň orunbasary wezipesinden boşatdy.
Milli Liderimiz şeýle hem işde goýberen kemçilikleri we özüne ynanylan wezipäni oňarmandygy üçin M.Gulamowy Sakarçäge etrabynyň häkimi wezipesinden boşatdy.
Sakarçäge etrabynyň häkimi wezipesine Mary şäheriniň häkiminiň orunbasary wezipesinde işlän Toýly Kakajanow bellenildi.
Mejlisiň dowamynda milli Liderimiz Mary welaýatynyň täze bellenen häkimine ýüzlenip, sebiti hemmetaraplaýyn ösdürmek, ilatyň hal-ýagdaýyny has-da gowulandyrmak üçin netijeli çäreleri görmegiň zerurdygyna ünsi çekdi.
Oba Milli maksatnamasyna we kabul edilen beýleki döwlet maksatnamalaryna laýyklykda obalaryň, şäherçeleriň, etraplardaky şäherleriň we etrap merkezleriniň ilatynyň ýaşaýyş-durmuş şertlerini özgertmek boýunça alnyp barylýan işleri çaltlandyrmak zerurdyr. Ýaşaýyş jaýlarynyň gurluşygyny döwlet serişdeleriniň we hususy maýa goýumlarynyň hasabyna giň gerim bilen alyp barmak möhümdir, diýip, hormatly Prezidentimiz Gurbanguly Berdimuhamedow aýtdy.
Welaýatda gurulýan binalaryň we desgalaryň gurluşygyny bellenen möhletde tamamlamak, olaryň hiline, binagärlik keşbine aýratyn üns bermek gaýragoýulmasyz wezipeleriň hatarynda görkezildi.
Mary welaýatynda soňky ýyllaryň dowamynda 64 müň 500-den gowrak maşgala mellek ýeri berildi. Emma, ilat ösýär, täze maşgalalar döreýär. Şoňa görä-de, mellek alyp, jaý gurunjak raýatlaryň sanynyň artýandygyny göz öňünde tutup, welaýatyň etraplarynda goşmaça ýer gaznasyny döretmek boýunça teklipleriň taýýarlanmagyny maksadalaýyk hasaplaýaryn diýip, hormatly Prezidentimiz aýtdy.
Ýurdumyzy ýokary depginler bilen ösdürmäge gönükdirilen döwlet maksatnamalarynda bellenen wezipeleriň ýerlerde wagtynda ýerine ýetirilmegi üçin, ilki bilen welaýat, şäher we etrap ýolbaşçylary gönüden-göni jogap berýärler diýip, döwlet Baştutanymyz nygtady we öňde duran işleriň geljegi uly ugurlaryna ýygnananlaryň ünsüni çekdi.
Siziň bilşiňiz ýaly, Ahal welaýatynda geçirilen Ýaşulularyň maslahatynda «Türkmenistanyň Prezidentiniň ýurdumyzy 2018–2024-nji ýyllarda durmuş-ykdysady taýdan ösdürmegiň Maksatnamasy» kabul edildi diýip, milli Liderimiz sözüni dowam etdi. Maksatnamada Mary welaýatyny ösdürmek boýunça hem möhüm wezipeler bellendi. Welaýatyň ýolbaşçylary bu wezipeleri hem-de Ýaşulularyň maslahatynda berlen tabşyryklary ýerine ýetirmek boýunça ähli zerur çäreleri görmelidir diýip, döwlet Baştutanymyz nygtady.
Oba hojalyk ekinlerinden alynýan hasyly ýokarlandyrmak, öndürilýän önümleriň möçberlerini artdyrmak üçin, hususy önüm öndürijilere ýerleri uzak möhletleýin peýdalanmaga bermek boýunça zerur işleri geçirmek esasy wezipeleriň hatarynda görkezildi.
Welaýatda geljek ýylyň bol hasylyny ýetişdirmek üçin, häzirki wagtda bugdaý ekilen meýdanlarda ideg işleriniň agrotehnikanyň kadalaryna laýyklykda ylmy esasda ýerine ýetirilmegini üpjün etmek zerurdyr diýip, hormatly Prezidentimiz Gurbanguly Berdimuhamedow aýtdy.
Gowaça meýdanlarynda galan hasyly gysga wagtyň içinde, ýitgisiz ýygnap almak boýunça zerur çäreleri görmeli. Bugdaý ekişinden boşan we gowaça ekişinde ulanyljak oba hojalyk tehnikalaryny hem-de gurallaryny täze ýylyň möwsümine talabalaýyk taýýarlamaly diýip, milli Liderimiz nygtady.
Ekerançylyk ýerleriniň melioratiw ýagdaýyny gowulandyrmak arkaly ekinleriň hasyllylygyny ýokarlandyrmak esasy we möhüm wezipeleriň biri bolup durýar diýip, döwlet Baştutanymyz belledi we welaýatyň toprak-howa şertleriniň aýratynlygyny göz öňünde tutup, suw gorlarynyň tygşytly ulanylmagyny üpjün etmegiň wajypdygyna ünsi çekdi. Oba hojalyk ekinlerini ösdürip ýetişdirmegiň agrotehniki çäreleriniň bellenen möhletlerde, ýokary hilli geçirilmegini gazanmak zerurdyr diýip, milli Liderimiz nygtady.
Suwaryş we şor suw akabalarynda arassalaýyş işlerini yzygiderli geçirip durmak, ekerançylyk meýdanlarynyň, ýaplaryň we ýollaryň gyralarynda bag nahallaryny ekmek işiň möhüm ugurlary bolup durýar.
Ýurdumyzda azyk bolçulygyny has-da pugtalandyrmak, azyk howpsuzlygyny berkitmek maksady bilen, welaýatda gök-bakja önümleriniň, ýeralmanyň we miweleriň öndürilýän möçberlerini artdyrmak boýunça hem zerur işleri geçirmek möhümdir diýip, hormatly Prezidentimiz Gurbanguly Berdimuhamedow belledi we bu önümleriň özümizden artýan bölegini daşary ýurtlara ýerlemek, täze bazarlary açmak boýunça netijeli işleri ýola goýmagyň wajypdygyny aýtdy.
Ilaty ýylyň dowamynda ter önümler bilen üpjün etmek üçin,welaýatda gurulmagy göz öňünde tutulan döwrebap ýyladyşhanalaryň bellenen möhletlerde ulanmaga berilmegini gazanmaly diýip, milli Liderimiz sözüni dowam etdi.
Döwlet Baştutanymyz maldarçylygy ösdürmek meseleleri barada durup geçip, mallaryň baş sanyny köpeltmek, olardan alynýan ýokary hilli önümleriň möçberlerini artdyrmak we tohumçylyk işini gowulandyrmak boýunça zerur işleri geçirmegiň wajypdygyny nygtady.
Hormatly Prezidentimiz mekdepleri, çagalar baglaryny, hassahanalary, medeniýet we saglyk öýlerini, sport mekdeplerini hem-de desgalaryny, ýollary, köprüleri ýokary depginler bilen gurmagy dowam etmegiň wajypdygyna ünsi çekdi. Ilaty arassa agyz suwy, elektrik energiýasy, tebigy gaz, aragatnaşyk hyzmatlary bilen doly we bökdençsiz üpjün etmeli diýip, döwlet Baştutanymyz aýtdy we ýaşaýyş jaýlaryny gurmak we şahsy kömekçi hojalygy ýöretmek üçin ilata ýeňillikli bank karzlaryny hem-de mellek ýerlerini bermegiň möhümdigini nygtady.
Garaşsyz Watanymyzy mundan beýläk-de ýokary depginler bilen ösdürmek we dünýäniň öňdebaryjy döwletleriniň birine öwürmek biziň ählimiziň öňümizde duran belent we jogapkärli wezipedir. Şoňa görä-de, ýurdumyzyň ähli raýatlary öz borjuna dogry düşünip, bu wezipeleri abraý bilen ýerine ýetirmekde ähli tagallalary etmelidir diýip, hormatly Prezidentimiz Gurbanguly Berdimuhamedow aýtdy.
Döwlet Baştutanymyz aýdylanlary jemläp, Mary welaýatynyň zähmetsöýer we agzybir adamlarynyň bu belent wezipeleri üstünlikli ýerine ýetirmek ugrunda tutanýerli işlejekdigine, ata Watanymyzyň has ýokary sepgitlere ýetmegi, mähriban halkymyzyň mundan-da abadan we bagtyýar durmuşda ýaşamagy üçin alyp barýan tutumly işlerimize mynasyp goşant goşjakdygyna ynam bildirdi.
Soňra Ministrler Kabinetiniň Başlygynyň orunbasary B.Annameredow türkmen-owgan serhedinden başlanýan we Owganystan Yslam Respublikasynyň Turgundy menziline çekilýän demir ýol şahasynyň gurluşygyna girişmek mynasybetli dabara taýýarlyk görlüşi barada hasabat berdi. Wise-premýer bu işlere girişmäge ak pata bermegini Milli Liderimizden haýyş etdi.
Döwlet Baştutanymyz ýygnananlaryň ählisiniň dabaraly çärelere gatnaşjakdygyny belläp, wise-premýere çäräniň ýokary guramaçylyk derejesinde geçirilmegini üpjün etmegi tabşyrdy.
Türkmen halky eziz Watanymyzyň gazanan ykdysady kuwwatynyň derejesiniň bize goňşy döwletlere, hususan-da, Owganystana ulag düzümini ösdürmäge mümkinçilik berýändigine buýsanmaga haklydyr. Munuň özi biziň hoşniýetli goňşuçylyk syýasatymyzyň oňyn häsiýete eýediginiň aýdyň subutnamasydyr diýip, milli Liderimiz aýtdy.
Hormatly Prezidentimiz Gurbanguly Berdimuhamedow Ministrler Kabinetiniň göçme mejlisini tamamlap, oňa gatnaşyjylaryň ählisine berk jan saglyk, maşgala abadançylygyny we uly üstünlikleri, Sagdynlygyň we ruhubelentligiň ýylynda berkarar Watanymyzyň ähli halkyna gülläp ösüş arzuw etdi.
Döwlet Baştutanymyzyň Mary welaýatyna iş sapary dowam edýär.


c: text/html

text:
Girmek üçin resminamalar:
- "GS1 Türkmenistan" guramasyna girmek barada arza (Görnüş №1)
- Maglumat (Görnüş №2)
- Çyzykly belgilendiriljek harytlaryň ýa-da önümleriň sanawy (pereçeni) (Görnüş №3)
Agzalyk gatançlary we ýygymlar:
Siz bellige alyş görnüşlerini dolduranyňyzdan we zerur bolan ýygymlary töläniňizden soň GS1 ulgamynda siziň kompaniýaňyzyň Global prefiksi we Global anyklaýyş belgisi emele getiriler. Siziň kompaniýaňyzyň GS1 ulgamyndaky Global prefiksi diňe siziň kompaniýaňyzyň bellige alyş belgisi bolup durýar – siz öz belgiňizi haýsydyr bir kompaniýa bermeli ýa-da ony peýdalanmaga rugsat etmeli dälsiňiz.
Ýyllyk agzalyk gatançlarynyň tölenmedik ýa-da GS1 Türkmenistan guramasynyň kadalarynyň we gollanmalarynyň berjaý edilmedik ýagdaýlarynda siziň "GS1 Türkmenistan" guramasyndaky agzalygyňyzyň ýatyrylyp bilinjekdigine üns beriň. "GS1 Türkmenistan" guramasynyň agzalygyndan çykan wagtyňyzda siz degişli görnüşi-arzany doldurmaly we ony GS1 Türkmenistan guramasyna bermeli bolarsyňyz.

robotstxt: allowed

filter: keep


text:
Telekeçilik — bazar ykdysadyýetiniň hereketlendiriji güýji
Paýtagtymyzda Senagatçylar we telekeçiler birleşiginiň sergisiniň dabaraly açylyşy boldy. Giň möçberli gözden geçirilişi, däp bolşy ýaly, bu iri jemgyýetçilik guramasynyň döredilen gününe gabatlanyldy. Ol özüniň hatarlaryna hususy işewürligiň wekilleriniň 16 müňden gowragyny birleşdirýär we işjeň ösýän işewürler bileleşigi bolup durýar.
Senagatçylar we telekeçiler birleşmesi hormatly Prezidentimiz Gurbanguly Berdimuhamedowyň başlangyjy boýunça 2008-nji ýylda döredildi. Dokuz ýylyň içinde ýurdumyzyň telekeçiliginiň ösüşinde tutuş eýýama barabar ýol geçildi. Häzirki wagtda telekeçilik milli ykdysadyýetimiziň möhüm bölegine öwrüldi we Garaşsyz hem Bitarap Türkmenistanyň dünýäniň ykdysady giňişligine üstünlikli goşulyşmagynda möhüm orun eýeleýär.
Senagatçylar we telekeçiler birleşmesi tarapyndan ýurdumyzyň Söwda-senagat edarasy bilen bilelikde guralan gözden geçirilişiň açylyş dabarasyna hökümetiň agzalary, Mejlisiň ýolbaşçylary we deputatlary, ýurdumyzda işleýän diplomatik wekilhanalaryň, ministrlikleriň we pudak edaralarynyň, jemgyýetçilik guramalarynyň, ýokary okuw mekdepleriniň hem-de köpçülikleýin habar beriş serişdeleriniň wekilleri gatnaşdylar.
Ýygnananlar Türkmenistanyň Prezidenti Gurbanguly Berdimuhamedowyň foruma gatnaşyjylara iberen Gutlagyny uly üns bilen diňlediler. Milli Liderimiz Gutlagynda birleşmäniň agzalarynyň işine ýokary baha berip: “Berkarar Watanymyzy durmuş-ykdysady taýdan ösdürmekde, ykdysadyýetiň hususy bölegini giňeltmekde, telekeçilige ýakyndan ýardam bermekde döwlet tarapyndan amala aşyrylýan işler geljekde hem dowam etdiriler” diýip belledi.
Hususy işewürligiň häzirki döwürde gazanýan üstünlikleri hormatly Prezidentimiziň yzygiderli we maksada okgunly durmuşa geçirýän durmuş-ykdysady ugrunyň netijesidir. Ýurdumyzyň raýatlarynyň bähbitleri we abadançylygy şol syýasatyň özenini düzýär. Kiçi we orta telekeçiligiň wekilleri giň möçberli döwlet maksatnamalaryny durmuşa geçirmäge saldamly goşant goşýarlar, möhüm pudaklarda eýeleýän ornuny yzygiderli berkidýärler.
Däp bolşy ýaly, Senagatçylar we telekeçiler birleşmesiniň agzalarynyň gazananlarynyň sergisi köp pudakly häsiýete eýedir. Söwda-senagat edarasynyň sergi zalynyň meýdançalarynda Senagatçylar we telekeçiler birleşmesiniň agzalarynyň 145-si özleriniň diwarlyklaryny hödürleýärler. Olaryň hatarynda milli ykdysadyýetimiziň dürli pudaklarynda —oba hojalygynda, azyk we gaýtadan işleýän senagatda, gurluşykda hem-de gurluşyk serişdelerini, elektrik enjamlaryny öndürmekde, söwdada, syýahatçylykda, bilimde, durmuş hyzmatlary ulgamynda, ulag we logistika ulgamlarynda, amaly-haşam senetlerinde we beýleki ugurlarda işleýän hususy kärhanalar hem-de hojalyk jemgyýetleri bar.
Ýurdumyzyň telekeçileriniň işiniň okgunly ösýän ugurlarynyň biri bolan gurluşyk ulgamy sergide giň gerimde görkezilýär. Häzirki döwürde biziň telekeçilerimiz daşary ýurtlaryň gurluşyk kompaniýalary hem-de gurluşyk serişdelerini öndürijiler bilen üstünlikli bäsleşýärler. Diňe 2016-njy ýylyň dowamynda birleşmäniň agzalary tarapyndan 6,5 milliard manatlyk gurluşyk-gurnama işleriniň ýerine ýetirilendigini, ondan öňki ýyl bilen deňeşdirilende ösüş depginiň 5 göterimine barabar bolandygyny ýatlatmak ýeterlikdir. Hususy kärhanalarynyň güýji bilen durmuş maksatly desgalaryň 141-si, şol sanda ýaşaýyş jaýlarynyň 54-si, medeni maksatly binalaryň 76, önümçilik-tehniki desgalaryň 11-si guruldy. 2 müňden gowrak desgada gurluşyk işleri dowam edýär.
Sergide “Aga gurluşyk”, “Myradym”, “Ajaýyp bina”, “Dürli ýaz”, “Berk gala gurluşyk”, “Rysgally zähmet”, “Ajaýyp gurluşyk”, “Aktab”, “Beýik bina” hususy kärhanalary, “Döwlet gurluşyk”, “Dor bedew”, “Hyzmat merkezi”, “Ussat inžener”, “Altyn nesil” hojalyk jemgyýetleri we döwlet strategiki maksatnamalaryň çäklerinde iri buýurmalary ýerine ýetirmekde özlerini görkezen beýleki kärhanalar hususy telekeçileriň gurluşyk senagatynda gazanan üstünliklerini görkezýärler. Şol buýurmalaryň hatarynda türkmen paýtagtyny, ýurdumyzyň şäherlerini we obalaryny abadanlaşdyrmak, awtomobil ýollaryny, köp derejeli döwrebap awtoduralgalary, gidrotehniki we beýleki desgalary gurmak boýunça giň gerimli taslamalar bar.
Ýurdumyzyň gurluşyk kompaniýalary eziz Watanymyzyň Garaşsyzlygynyň 25 ýyllygyna gabatlap, Aşgabady ösdürmegiň 14-nji tapgyryny durmuşa geçirmegiň çäklerinde gurlan ýaşaýyş jaý toplumyny ulanmaga berdiler. Toý desgalarynyň hatarynda paýtagtymyzyň Ruhabat etrabyndaky “Täze zaman” ýaşaýyş toplumyndaky täze binalar bar. Geçen ýylda ýurdumyzyň telekeçiler tarapyndan Parahat-7 ýaşaýyş toplumynda belent ýaşaýyş jaýlarynyň 8-si ulanmaga berildi. Olar geçen ýylyň dowamynda ýurdumyzyň baş şäherinde ýaşaýyş jaýlarynyň jemi 30-syny gurdular we paýtagtymyzy ösdürmegiň 15-nji tapgyrynyň hem-de Parahat-7 ýaşaýyş toplumynyň desgalarynyň birnäçesiniň gurluşygyny alyp barýarlar.
Diňe geçen ýylyň dowamynda obalarda ulanmaga berlen täze desgalaryň uly sanawynda ýurdumyzyň demirgazyk welaýatyndaky Bagtyýar zaman obasyndaky, Lebap welaýatynyň Berkarar zaman obasyndaky binalar, Mary welaýatynyň Döwletli zaman hem-de Ahal welaýatynyň Ak bugdaý etrabynyň Bereketli zaman şäherçelerindäki dürli maksatly desgalar bar.
Mundan başga-da, welaýatlardaky durmuş-medeni maksatly desgalaryň hatarynda Mary şäherindäki “Bagtyýarlyk” seýilgähi hem-de täze ýaşaýyş jaýlary, Serdar şäherindäki çagalar sagaldyş we dynç alyş merkezi, Senagatçylar we telekeçiler birleşmesiniň Balkan welaýatyndaky toplumy bar.
Sergä gatnaşýanlaryň köpöwüşginli diwarlyklary hususy gurluşyk kompaniýalarynyň türkmen deňiz şypahanasyny ösdürmäge işjeň gatnaşýandygyny görkezýär. Olar şol ýerde durmuş ähmiýetli desgalaryň ençemesini gurdular. Diňe geçen ýylyň dowamynda "Awaza" milli syýahatçylyk zolagynda täze dynç alyş merkezi—“Ak ýelken” kottejler şäherjigi ulanmaga berildi.
Sergide senagat ulgamynda uly tejribe toplan kärhanalar hem, bu ugurda indi işe başlaýan telekeçiler hem ýurdumyz üçin zerur bolan we gurluşyk serişdeleriniň dünýä bazarynda bäsleşige ukyply önümlerini görkezýärler. Bu ýerde gurluşyk serişdelerini, şol sanda turbalary, kerpiçleri, demirbeton gurluşlaryny, gidrogorag serişdelerini, ýuwlan çägäni, penopolistirol, keramzit, dürli emulsiýalary we boýaglary, elektrik kabellerini, bezeg daşlaryny we kafelleri, gury gurluşyk garyndylaryny hem-de ýag we howa filtrlerini, akkumulýatorlary we beýlekileri öndürýän zawodlaryň önümleri giňden görkezilýär.
Täze önümleriň hatarynda “Derýa plastik” hususy kärhanasynyň sanfaýans önümleri, dürli diametrdäki kabelleri bar. Bu kärhana gurluşyk ulgamynda zerur bolan, daşary ýurtlardan getirilýän harytlaryň ornuny tutýan önümleriň 600-den gowrak görnüşini çykarýar. Gurluşyk serişdeleriniň köp görnüşlerini, şol sanda izogam öndürýän meşhur “Çaly” kärhanasy bilen birlikde sergä ilkinji gezek gatnaşýan “Giňdere” hususy kärhanasy hem öz öndüren önümlerini hödürleýär. Senagatçylar we telekeçiler birleşmesiniň sergisine yzygiderli gatnaşýan “Ak hünji” kärhanasynyň penopolistiroldan öndürýän önümleriniň görnüşleri ýylsaýyn artýar. Bu kärhana täze önümleriň hatarynda sepsiz potoloklary we eksporta gönükdirilen beýleki harytlary görkezýär.
2016-njy ýylda ýurdumyzyň senagat önüminiň gerimi Daşoguz welaýatynda keramiki plitalary öndürýän zawodyň ulanmaga berilmeginiň, Ahal welaýatynda bazalt süýümini öndürýän kärhananyň işe girizilmeginiň hasabyna giňeldildi. Ahal welaýatynyň Ak bugdaý etrabynda “Bal balam” söwda belgili çagalar arlyklaryny öndürýän “Rysgally el” hojalyk jemgyýetiniň öndürýän önümleri daşary ýurtlardan getirilýän harytlaryň ornuny tutmaga gönükdirilendir. Onuň bilen birlikde sergide şeýle önümleri Mary welaýatyndan “Türkmeniň rysgaly” kärhanasy ilkinji gezek görkezýär. “Türkmen şöhle” hojalyk jemgyýetiniň pawilýonynda hojalyk-durmuş önümleriniň we köpöwüşginli çaga oýnawaçlarynyň täze görnüşleri ýerleşdirilipdir.
Täze senagat önümçilikleriniň sanawynda Mary welaýatynda milli ýüpek ýaglyklary hem-de keteni matalary öndürýän sehler, ýurdumyzyň demirgazyk welaýatynda döredilen milli egin-eşikleri öndürýän kärhana bar. Bu kärhanalar hem sergide öz önümlerini hödürleýärler.
Ýurdumyzyň telekeçiliginiň gözden geçirilişinde ilkinji gezek LED-lampalar görkezilýär. Olar Ahal welaýatynda “Rysgally senet” hususy kärhanasy tarapyndan öndürilip başlandy. Täze senagat önümleriniň hatarynda elektrik enjamlary, kafeliň birnäçe görnüşleri hem-de gury gurluşyk garyndylary bar.
Durmuş himiýasynyň dürli görnüşlerini, şeýle hem halkyň sarp edýän harytlarynyň önümçiliginde täze tehnologiýalary görkezýän “Ýigit” hojalyk jemgyýetiniň bölümi hem özüne çekiji boldy.
Ýurdumyzyň mebel önümçiligini görkezýän bölümler serginiň giň möçberli bölümine öwrüldi. Onda dürli görnüşdäki mebeller görkezilýär. “Aýbölek” fabriginiň mebelleri diňe bir ýurdumyzda däl, eýsem, onuň daşynda hem bellidir. “Abraýly önüm” we “Çigildem”, şeýle hem “Sary agaç”, “Mary agos”, “Hilal” ýaly kärhanalar hem özleriniň dürli görnüşli mebelleri, gapylary hem-de penjireleri bilen mynasyp bäsleşik edýärler. “Durmuş dowamy” hususy kärhanasy çagalar üçin örän oňaýly we ekologiýa taýdan arassa mebelleri görkezýär.
Ahal welaýatynda Türkmenistanyň Senagatçylar we telekeçiler birleşmesiniň mebel we ugurdaş harytlaryň önümçiligi bilen meşgullanýan agzalarynyň 18-siniň önümçilik binalaryny birleşdiren Mebel toplumynyň açylmagy munuň subutnamasydyr. Olaryň birleşigi ýurdumyzyň ilatynyň mebel önümlerine bolan isleglerini doly kanagatlandyrmaga gönükdirilen özboluşly toplumy emele getirdi.
Ýurdumyzda azyk bolçulygy boýunça alnyp barylýan işlere gatnaşýan oba hojalyk önümlerini we azyk harytlaryny öndürýän düzümleriň köpsanly bölümleri obasenagat pudagynda kiçi telekeçilige möhüm ornuň degişlidigini äşgär edýär. Geçen ýylda 2015-nji ýyl bilen deňeşdirilende oba hojalyk önümçiliginiň möçberleri 1,5 esse artdy. Telekeçiler bazaryň täze ugurlaryny ynamly özleşdirip, obasenagat toplumynda bäsdeşlige ukyplylygy ýokarlandyrýan önümçilik tehnologiýalaryny özleşdirýärler. Bu bolsa ilatyň dürli görnüşli, ekologiýa taýdan arassa azyk önümlerine bolan isleglerini kanagatlandyrýar. Bir ýylyň dowamynda azyk önümleriniň önümçiligi boýunça döwrebap kärhanalaryň sany ýokarlandy. Süýji nygmatlar, kakadylan önümler, süýji önümleriniň, dürli şerbet suwlarynyň, “Nur” söwda nyşany bolan moýenezleriň görnüşleriniň üsti yzygiderli ýetirilýär.
“Parahat” kärhanasy ýurdumyzyň telekeçileriniň guraýan sergilerine yzygiderli gatnaşýar. Bu gezekki sergide ilat arasynda meşhurlyga eýe bolan “Joş”, “Eçil” miwe suwlary, sowuk çaýlar, şöhlat önümleri, saglyk üçin ýakymly çagalar iýmitleri, şeýle hem goýaltmanyň, ýerli serişdelerden taýýarlanýan miwe we gök önümleriň esasynda döredilen döwrebap önümçilik desgalaryndan taýýarlanan üwmeçler sergide möhüm orun eýeleýär. “Ak daş” miwe içgileri, “Arçalyk”, “Berk Akar” ýaly alkogolsyz içgiler, şeýle hem “8 ýap”, “Miweli oba” hojalyk jemgyýetiniň “Sawa”, “Ak ýaprak” hojalyk jemgyýetiniň önümi bolan “Ýedi gün” içgileri, Daşoguz welaýatynda ösdürilip ýetişdirilýän ir-iýmişlerden taýýarlanan, “MFT” belgili içgiler sergini has-da baýlaşdyrýar. 2016-njy ýylda Ahal welaýatynyň Ak bugdaý etrabynda we Gökdere etrabynda taýýarlanylýan alkogolsyz içgiler kärhanalarynyň açylmagy önümçilik desgalarynyň üstüni ýetirdi.
Şeýle hem bu ýerde süýt önümçiliginiň belli görnüşleri görkezilýär. “Aýazbaba” hususy kärhanasynyň önümleriniň hatarynda bişirilen süýt, “Elin” söwda nyşanly ýogurduň täze görnüşi görkezilýär. “Sahabatly” hojalyk jemgyýeti süýt önümleriniň örän köp görnüşlerini görkezýär. Şular bilen bir hatarda Ahal welaýatynyň Kaka etrabynda şu ýyl açylan we “Zamana” söwda nyşany bilen dürli önümleri öndürýän kärhananyň, Daşogzuň “Şabat” açyk görnüşli paýdarlar jemgyýetiniň täze önümleri sergide möhüm orun eýeleýär. “Salkyn”, “Erteki”, “Täze aý” ýaly söwda nyşanlary bolan ulular we çagalar üçin doňdurmalary öndürýän önümleri has-da özüne çekiji.
Şeýle hem sergide balyklaryň, et we şöhlat önümleriniň örän köp görnüşleri görkezilýär. “Ajaýyp ussat halal önümleri” kärhanasynyň taýýarlan etleriniň köp görnüşliligi bada-bat gözüňe ilýär. Towuklary we towuk etinden taýýarlanylan önümlerini meşhur “Guş toplumy” guşçulyk toplumy we “Altyn hilal” kärhanasy bilen bilelikde 2016-njy ýylda döredilen “Nurly meýdan” hojalygy hödürleýär. “Hoş zaman” guşçulyk fermasynyň önümlerinden, “Bereketli” we “Täze aý önümleri” hojalyk önümlerinden başga-da bu ýerde ýurdumyzyň dürli künjeklerinden gelen hususy önümçilikleriň harytlary görkezilýär.
Balyk önümlerini görkezýän bölümler sergä gatnaşyjylarda uly gyzyklanma döretdi. Bu ýerde “Elin balyk” hojalyk jemgyýetiniň dürli görnüşli balyklary görkezilýär. Balkan welaýatynda ýerleşýän we bekre balyklaryny ösdürip ýetişdirýän hem-de gaýtadan işleýän “Hazarbalyk” kärhanasynyň önümleriniň görnüşleri barha artýar. Häzirki wagtda balyk önümlerini 50 görnüşi bar.
“Ajaýyp ussat halal önümleri” hojalyk jemgyýeti sergide maldarçylyk pudagynda geçiren tohumçylyk-seçgi işleriniň netijelerini görkezýär. Bu ýerde Türkmenistanyň howa şertlerine uýgunlaşdyrylan sygyrlaryň et we süýt berýän görnüşleri geçirilen işleriň anyk netijeleri bolup durýar.
Ýurdumyzda ýokary hilli we ekologiýa howpsuzlygy derejesinde öndürilýän önümler daşary ýurt bazarlarynda hem uly islegden peýdalanýar. “Hasar” konditer kärhanasynyň önümleri dünýäniň 7 ýurduna eksport edilýär. Şu ýyl bu kärhananyň işgärleri şokoladyň täze görnüşini önümçilige ornaşdyrdylar. Owganystanda hereket edýän 70-e golaý dükanlar ýurdumyzyň önüm öndürijileriniň harytlarynyň söwdasyny alyp barýar. 2016-njy ýylda goňşy ýurda eksport edilýän azyk harytlarynyň düzümine ýumurtga girizildi.
“Misgär” kärhanasynyň we “Bars” hojalyk jemgyýetiniň bölümlerinde süýjüleriň we kökeleriň dürli görnüşleri görkezilýär. “Tomus”, “Saglyk”, şeýle hem “Kämil market” kärhanalarynyň çörek we çörek-bulka önümleri ilat arasynda uly meşhurlykdan peýdalanýar.
“Owadan ülke” kärhanasynda öndürilýän kakadylan önümler, maýonezler, “Bereket” hususy kärhanasynyň hem-de sergä ilkinji gezek gatnaşýan ýaş kärhanalaryň biri bolan “Ýakyn dost” hojalyk jemgyýetiniň gaplanan önümleri, “Halys” hojalyk jemgyýetiniň dürli çörek önümleri sergide möhüm orun eýeleýär. Ýurdumyzda bitýän ösümlikleriň esasynda taýýarlanylan dürli görnüşdäki ballar sergä gatnaşyjylarda uly gyzyklanma döretdi.
Şeýle hem serginiň bölümlerinde döwletimiziň Senagatçylar we telekeçiler birleşmesiniň agzalaryna kärendä berlen ýerlerde, ýyl-ýyldan artýan döwrebap ýyladyşhana hojalyklarynda ösdürilip ýetişdirilýän dürli görnüşli miweler, gök we bakja önümleri görkezilýär. Suwaryşyň öňdebaryjy tehnologiýalaryny peýdalanmagyň, ýokary hilli sarp ediş serişdelerini we tehnikalary ulanmagyň esasynda gök ekerançylyk, bagçylyk we gülçülik obasenagat toplumynyň möhüm ugurlarynyň hataryna goşuldy. “Parasatly”, “Nurly meýdan” daýhan hojalyklarynyň bölümleri munuň şeýledigini has aýdyňlygy bilen äşgär edýär. “HAS” kärhanasy sergä gelýänleri ýyladyşhanalary enjamlaşdyrmakda ulanylýan döwrebap tehnologiýalar bilen tanyşdyrýar. Lebap welaýatynyň “Asly halal” kärhanasynyň bölüminde bu işiň ekologiýa taýdan bähbitli tarapy görkezilýär.
Sergide ilata we guramalara dürli hyzmatlary görkezýän hususy ulgamyň wekilleri hem bar. Olaryň hatarynda “Awtoýoly” hojalyk jemgyýeti awtoulag hyzmatlaryny mahabatlandyrýar. Serginiň birnäçe bölümleri işewürligiň möhüm ugry we ýurdumyzda bu pudagy ösdürmek boýunça alnyp barylýan giň möçberli işleriň barşynda aýratyn ähmiýeti bolan ulag we logistik ugurlaryna bagyşlanypdyr.
Sergä gatnaşyjylara, ilkinji nobatda bolsa daşary ýurtly hyzmatdaşlara “Oguzabat” we “Halkara dostluk” hojalyk jemgyýetleriniň hususy syýahatçylyk hünärmenleri öz hyzmatlaryny, mümkinçiliklerini görkezýärler.
Şeýle hem sergi telekeçileriň dokma we haly önümçiliginde, halk senetkärçiliginde, şeýle hem milli sowgatlyk önümleri taýýarlamakda ýeten derejesine baha bermäge mümkinçilik döredýär. Sergä Zenanlaryň işewürçilik merkeziniň we onuň Aşgabatdaky, Mary, Lebap we Daşoguz welaýatlaryndaky bölümleriniň wekilleri gatnaşýarlar. Olar özleriniň taýýarlan milli lybaslaryny we keşde-nagyşlaryny, şeýle hem döwrebap aýakgaplaryny görkezýärler.
Sergide görkezilýän ajaýyp haly önümleri, nepis zergärçilik harytlary, milli lybaslar, keşdeler, şeýle hem şekillendiriş sungatynyň eserleri ýurdumyzyň Senagatçylar we telekeçiler birleşmesiniň agzalarynyň milli mirasymyzy saklamak hem-de olary wagyz etmek işine goşýan goşantlaryny äşgär edýär. Şunlukda, haly önümçiliginiň ösüşi eksporty nazarlaýan bähbitli işewürlik bolup durýar. Çünki asyrlaryň dowamynda dünýä ýüzünde türkmen halylaryna bolan isleg örän ýokary.
2016-njy ýylyň fewral aýynda paýtagtymyzyň Abadan etrabynda ulanmaga berlen “Abadan haly” Açyk görnüşli paýdarlar jemgyýetiniň haly we haly önümleriniň senagat önümçiligi boýunça kärhanasy hem bu sergide öz önümlerini görkezýär. Täzeçil önümçilik toplumynyň ýyllyk kuwwaty dürli görnüşli haly we haly önümleriniň 800 müň inedördül metrine barabardyr. Bu kärhana içerki bazary doly kanagatlandyrmak bilen bir hatarda eksport ugruny nazarlaýar. Polipropilen ýüplükleri we akril süýümlerini öndürýän bu toplum iň häzirki zaman enjamlary bilen üpjün edildi. Şol bir wagtyň özünde bu ýerde el halylary dokamak işi hem alnyp barylýar. “Abadan haly” bu gezekki sergide halylary hem-de täsin reňkli palaslary görkezýär.
Dürli görnüşli sowgatlyk önümler, şol sanda ýurdumyzyň taryhy ýerleri, paýtagtymyzyň ajaýyp künjekleri, Ýapyk binalarda we söweş sungaty boýunça Aşgabatda geçiriljek V Aziýa oýunlarynyň nyşanlary şekillendirilen sowgatlyklar bada-bat ünsüňi çekýär. Şunuň bilen baglylykda, Senagatçylar we telekeçiler birleşmesi Aziada—2017-ä taýýarlyk işlerine we özüniň agzalaryny köpçülikleýin bedenterbiýä we sporta işjeň çekmäge aýratyn ähmiýet berýär. Ýeri gelende aýtsak, sport desgalaryny enjamlaşdyrmak bilen meşgullanýan hususy kärhanalaryň biri bolan “Ýüpek ýoly täjirçilik” kärhanasynyň önümleri hem sergide görkezilýär.
Sergi öz işini ertir dowam eder. Senagatçylar we telekeçiler birleşmesiniň işewürlik merkezinde maslahat geçirilip, onuň gün tertibine ýurdumyzyň telekeçiligini mundan beýläk-de ösdürmek bilen baglanyşykly möhüm meseleler giriziler.


text:
Habarlar 3 september 2017
Medeniýet
Mekdep mowzugy türkmen nakgaşlarynyň döredijiliginde giňden beýan edilendir
Ýewgeniýa Adamowanyň eseri biziň her birimiz barada: bizem bir wagtlar ilkinji mugallymymyz we synpdaşlarymyz bilen duşuşyga howlugyp, tolguna-tolguna mekdebiň bosagasyndan ätläpdik ýa-da öz çagalarymyzy mekdebe äkidipdik.
Resmi habar
Türkmenistanyň Döwlet baýdagy üçin döwlet standartyna üýtgetmeler girizildi
Resminamadan görnüşi ýaly, «Türkmenistanyň Döwlet baýdagy üçin döwlet standartyny tassyklamak hakynda» Türkmenistanyň Prezidentiniň 2015-nji ýylyň 20-nji iýunynda çykaran 14304-nji karary bilen tassyklanylan «Türkmenistanyň Döwlet baýdagy» hakyndaky Türkmenistanyň TDS 562-2015 döwlet standartynda
Laws
TÜRKMENISTANYŇ KANUNY
Türkmenistanyň «Türkmenistanyň at gazanan sport ussady» diýen hormatly adyny döretmek hakynda
2-nji madda. Türkmenistanyň «Türkmenistanyň at gazanan sport ussady» diýen hormatly adynyň Düzgünnamasyny we onuň döşe dakylýan nyşanynyň Ýazgysyny tassyklamaly (goşulýar).
Laws
TÜRKMENISTANYŇ KANUNY
Türkmenistanyň «Türkmenistanyň at gazanan tälimçisi» diýen hormatly adyny döretmek hakynda
2-nji madda. Türkmenistanyň «Türkmenistanyň at gazanan tälimçisi» diýen hormatly adynyň Düzgünnamasyny we onuň döşe dakylýan nyşanynyň Ýazgysyny tassyklamaly (goşulýar).


text:
11 Haziran 2015 Perşembe
Türkmenistanyň we Oman Soltanlygynyň Daşary Işler Ministrlikleriniň Arasyndaky Syýasy Geňeşmeler
2015-nji ýylyň 9-njy iýunynda Aşgabatda Türkmenistanyň we Oman Soltanlygynyň daşary sýasy edaralarynyň arasynda syýasy geňeşmeler geçirildi. Oman tarapynyň wekiliýetine Oman Soltanlygynyň Daşary işler ministriniň orunbasary j-p Ahmed Bin Ýusef Al-Harsi ýolbaşçylyk etdi.
Ikitaraplaýyn syýasy geňeşmeleriniň gün tertibine ikitaraplaýyn gyzyklanma bildirilýän meseleler girizildi. Hususan hem, syýasy, söwda-ykdysady, energetika, ulag we aragatnaşyk ulgamlaryndaky gatnaşyklary ösdürmegiň mümkinçilikleri ara alnyp maslahatlaşyldy. Iki ýurduň hökümet edaralarynyň arasyndaky geljegi bar bolan ugurlar boýunça hyzmatdaşlygy giňeltmek meselelerine esasy üns berildi.
Taraplar dürli halkara guramalarynyň çäklerinde birek-biregiň halkara başlangyçlarynyň özara goldawlaryndan hoşallyk bildirdiler.
Şeýle hem özarabähbitli ikitaraplaýyn hyzmatdaşlygyny üpjün etmekde şertnama-hukuk binýadynyň berkidilmeginiň zerurlygy bellenildi. Hyzmatdaşlygy giňeltmek meselelerine toplumlaýyn garamak maksady bilen taraplar, söwda-ykdysady hyzmatdaşlyk boýunça bilelikdäki türkmen-oman Hökümetara toparyny döretmegiň mümkinçiliklerini ara alyp maslahatlaşdylar. Oman tarapy Türkmenistanyň ykdysadyýetiniň çalt depginler bilen ösýändigini nygtamak bilen, bu ýagdaýyň daşary ýurt döwletleriniň biziň ýurdumyzyň ykdysadyýetine maýa goýum gyzyklanmalarynyň artmagyna getirýändigini bellediler.
Duşuşygyň dowamynda göni gatnaşyklarynyň ýola goýulmagynyň we iki ýurduň işewürler toparlarynyň arasyndaky hyzmatdaşlygy çuňlaşdyrmagyň, medeni-gumanitar ulgamynda, hususan hem, ylym, bilim, sport we syýahatçylyk pudaklarynda ýakyndan gatnaşyklary ýola goýmagyň mümkinçilikleri ara alnyp maslahatlaşyldy.
Iki ýurduň döwlet ýolbaşçylarynyň duşuşygyny gurnamak boýunça bilelikdäki tagallarynyň utgaşdyrmagyň mümkinçilikleri ara alnyp maslahalaşyldy. Bu bolsa öz gezeginde ikitaraplaýyn özara gatnaşyklarynyň mehanizmine itergi berer.
Duşuşygyň ahyrynda taraplar ýurtlaryň uzakmöhletleýin gyzyklanmalaryna gabat gelýän ikitaraplaýyn gatnaşyklarynyň ýokary derejä çykarylmagynyň tarapdarydyklaryny tassykladylar. Şeýle hem, ikitaraplaýyn bähbitli gatnaşyklaryny geljekde kämilleşdirmek we giňeltmek maksady bilen, iki ýurduň daşary syýasy edaralarynyň arasyndaky syýasy geňeşmelerini yzygiderli geçirmegiň ähmiýeti bellendi.
Kaydol: Kayıt Yorumları (Atom)


text:
11 Şubat 2017 Cumartesi
Türkmenistanyň Prezidenti Gurbanguly Berdimuhamedow Aziaýa-2017-niň Baş Meýdançasynyň Abadanlaşdyrylyşynyň Barşy Bilen Tanyşdy
Hormatly Prezidentimiz Gurbanguly Berdimuhamedow paýtagtymyzdaky Olimpiýa şäherjigine bardy hem-de Ýapyk binalarda we söweş sungaty boýunça V Аziýa oýunlarynyň geçiriljek desgalarynda hem-de täsin toplumyň beýleki desgalarynda alnyp barylýan işler bilen tanyşdy. Olimpiýa şäherjiginde esasy desgalaryň gurluşygy tamamlandy.
Olimpiýa şäherjiginiň girelgesiniň öňünde hormatly Prezidentimiz Gurbanguly Berdimuhamedowy Mejlisiň Başlygy, Ministrler Kabinetiniň Başlygynyň orunbasarlary, harby we hukuk goraýjy edaralaryň, V Аziýa oýunlaryna taýýarlyk görmek baradaky Ýerine ýetiriji komitetiniň, “Polimeks” kompaniýasynyň ýolbaşçylary, Aşgabat şäheriniň häkimi garşyladylar.
Döwlet Baştutanymyz ýygnananlar bilen salamlaşyp, Olimpiýa stadionyna bardy we onuň ikinji gatyna galyp, eýwandan 45 müň orunlyk münberli sport desgasyny synlady. Desgany synlamagyň barşynda hormatly Prezidentimiz oýunlaryň resmi nyşany hökmünde bu köpugurly stadionyň çeperçilik bezegine öwrülen bedewiň şekiline aýratyn üns berdi.
Döwlet Baştutanymyzyň nygtaýşy ýaly, Aziadanyň nyşanlary milli özboluşlylygy, ýurdumyzyň medeni-taryhy aýratynlyklaryny, tebigat dünýäsini we halk däp-dessurlaryny beýan etmelidir. Taryhyň dowamynda alajanyň türkmenleriň durmuşy bilen berk baglanyşykly bolandygyny nazara almak bilen, Olimpiýa stadionynyň ýokarsynda, ahalteke bedewiniň boýnunda milli buýsanjymyz bolan alaja şekillendirilse, maksadalaýyk bolar, atyň kellesi şekillendirilen kompozisiýanyň bezegine ýüzärlik hem girizilse, ýerlikli bolar diýip, döwlet Baştutanymyz aýtdy we olimpiýa alawy üçin niýetlenen çanagyň bu otuň baldaklary bilen bezelmegini teklip etdi. Şol baldaklar bolsa öwşün atýan täji emele getirmelidir.
Halkymyzda dürli tumarlar hem giňden ýaýrapdyr, asyrlaryň dowamynda olara aýratyn ähmiýet berlipdir. Bu özboluşly tumarlar bize gadymy döwürlerden gelip ýetipdir hem-de häzirki güne çenli saklanyp galypdyr.
Olaryň arasynda ak we gara reňkli ýüplerden işilip ýasalan alaja aýratyn orun eýeleýär. Ýukajyk alajalar bilege, boýna dakylýar, egin-eşiklere çatylýar, olaryň has galyňlary bolsa öýüň içindäki diwara berkidilýär. Alajalar çagalaryň ellerine hem-de atlaryň boýnuna hem dakylýar. Häzirki wagtda alaja täze awtoulagyň ruluna hem daňylýar. Bu özboluşly tumarda adamy özüni alyp barmagyň belli bir düzgünleri, üstünlige bolan hyjuwy hem-de iň gowy isleg-arzuwlary jemlenendir. Wagtyň geçmegi bilen reňki babatda alajanyň görnüşi üýtgedi, onuň üsti täze reňkler bilen ýetirildi..
Şeýle hem türkmenler öýleriniň girelgesiniň ýokarsynda alaja bilen boglan, derde derman ýüzärlik ösümliginiň bir dessesini asyp goýýarlar. Ol Türkmenistanyň çäginde bitýän güýçli hem-de täsirli dermanlyk ösümligidir. Bu ösümlik barada gadymy “Awestada” hem ýatlanylyp geçilýär ( biziň eýýamymyzdan öňki VII-V asyrlar), onuň melhemlik häsiýetleri barada gadymy grek alymlary ýazyp geçipdirler.
Il arasynda ýüzärlik bu ot mukaddes hasaplanylýar. Ol öýi gözden-dilden, şum habardan goraýar. Bu ösümlik ähli howplaryň hem-de betbagtçylyklaryň, keselleriň öňüne böwet bolýar. Mysal üçin, goýy “arassalaýyş” tüssesini döretmek üçin peýdalanylýar. Häzirki zaman ylmy tarapyndan bu gadymy usulyň örän netijeli häsiýete eýedigi tassyklanyldy. Dürli halklarda dürli at bilen meşhur bolan ýüzärligiň tüssesiniň adamyň saglygy üçin howply bakteriýalaryň öňüni alýandygy hemmelere mälimdir.
Uly we möhüm işe başlamazdan öň, ýüzärlik ýakmak däbine eýerilip, olimpiýa çanagynyň alawy ýakylmazdan öň, ondan ak tüsse goýberilse, çuňňur many-mazmuna eýe bolar. Şu halatda ak tüsse biziň isleg-arzuwlarymyzyň päkligini, dostlugy hem-de özara gatnaşyklara ymtylmalarymyzy, ruhubelentligimizi alamatlandyrar.
Şeýle hem dürli dillerde dürli ýol görkezijileri, maglumat kitapçalaryny hem-de türkmen halkynyň medeni däp-dessurlary, onuň mirasy, Aziada-2017-niň nyşanlarynda beýan edilen çeper döredijiligiň aýratynlyklary, Olimpiýa şäherjiginiň we tutuş türkmen paýtagtynyň binagärlik bezegi barada gyzykly maglumatlar jemlenen kitapçalary taýýarlamak hem-de çap etmek tabşyryldy.
Döwlet Baştutanymyz açylyş we ýapylyş dabaralaryny dünýäniň iň gowy tejribesine daýanyp, ýokary guramaçylyk derejesinde geçirmegiň, şeýle hem dabaralary guramagyň milli aýratynlyklaryny nazara almak bilen, çäreleriň maksatnamasyny işläp taýýarlamagyň möhümdigini belledi.
Kaydol: Kayıt Yorumları (Atom)


text:
Salam Öwrenmeli saýtynyň hormatly okyjylary. Men Öwrenmeli saýtynyň ýazyjysy Ilhan Dowranow. Bu gün men sizi täze mowzuk bilen tanyşdyrjak. Biziň ählimiz durmuşda sagdyn bolup ýaşamagy isleýäris, ýöne sagdyn bolmak aňsat däldir. Sagdyn bolmak üçin bellibir işleri amala aşyrmaly. Olardan esasysy hem sportdur. Sport bilem meşgullanmak adam saglygy üçin örän peýdalydyr. Sport bilen meşgullanýan adamlaryň bedeni owadan, sagdyn we ýokary ruhubelentli görünýärler. Çünki sport bu adam üçin iň bir peýdaly zatlaryň biridir. Sport bilen meşgullanmaly diýenimde fitnes zallara gidip, ýörite trenažýorlar arkaly meşgullanmak däl. Sport bilen öý şertlerinde, hiç hili trenažýorsyz hem meşgullanyp bolar. Şeýlelikde, men size bu gün sport barada täze mowzuk döretdim. Men öz mowzugymda ähli kime degişli sport programmasyny döretdim. Ýagny, bu sport programmasy öý şertlerinde, hiç hili sport trenažýorlarsyz ýerine ýetirilýär. Hiç ýaltanman, bu programmany doly ýerine ýetirseňiz, soňra munuň lezzetini görersiňiz. Onda geliň bir hepdelik sport programmasy bilen tanyşdyraýyn.
Hepdäniň birinji güni. Duşenbe
- Myşsalary ýazdyrmak. Biz ilkinji maşklarymyzy myşsalarymyzy ýazdyrmakdan başlaýas. Myşsalary ýazdyrmak üçin, kelläni 360 gradusa aýlamak, göwrämizi saga çepe aýlamak, göwrämizi öňe-yza etmek, ellerimizi dört tarapa hereketlendirmek, aýagymyzy duran ýerinden herekete getirmek arkaly birnäçe maşklaryň üsti bilen ýerine ýetirilýär.
- Bedenimizi gyzdyrmak.
- a) Duran ýeriňde ylgamak – 30 s
- b) Duran ýeriňde ýokary bökmek – 30 s
- ç) Towsulýan ýüpden bökmek – 100 gezek
3. Myşsalary güýçlendirmek. (güýç blogy)
- a) Adaty otžimaniýa – 10 gezek
- b) Oturyp turmak – 20 gezek
- ç) Ýatan ýeriňde, bir aýagyňy çatalba göni proporsional galdyrmak – her aýak/10 gezek
- d) Ýatan ýerimizde göwrämizi galdyrmak (press) – 20 gezek
- e) Gaýyk görnüşli durmak – 10 gezek
- ä) Adaty planka – 30 s
Hepdäniň ikinji güni. Sişenbe
- Myşsalary ýazdyrmak.
- Bedeni gyzdyrmak.
- Gaýtalanýan maşklar. Bu maşklary her üç gezekden gaýtalamaly. Her gezek arasynda 30 s dynç almaly.
- a) Adaty otžimaniýa – 5 gezek
- b) Ýatan ýerimizde göwrämizi galdyrmak (press) – 10 gezek
- ç) Oturyp turmak – 15 gezek
4. Gaýtalanýan maşklar #2. Aşakdaky her bir maşky 20 s-yň dowamynda etmeli. Ýagny her bir maşk 20 s, aşakda hem 3 maşk, onda her bir aýlawda maşklar 1 minudyň dowamynda edilýär. Bu maşklary 3 gezek aýlaw boýunça ýerine ýetirmekli. Her aýlawyň arasynda 1 minut dynç almaly.
- Towsulýan ýüpden bökmek – 100 gezek
- Bir aýagymyzyň dyzyny ýere degizmek – her aýak/20 gezek
Hepdäniň üçünji güni. Çarşenbe
Hepdäniň üçünji güni dynç almaly.
Hepdäniň dördünji güni. Penşenbe
- Myşsalary ýazdyrmak.
- Bedeni gyzdyrmak.
- Myşsalary güýçlendirmek.
- a) Ters usulda otžimaniýa – 10 gezek
- b) Bir aýagymyzyň dyzyny ýere degizmek – her aýak/10 gezek
- ç) Ýatan ýerimizde göwrämizi galdyrmak (press) – 10 gezek
- d) Ýatan ýerimizde aýagymyzy ýokary galdyrmak – 20 gezek
- e) Gaýyk görnüşli durmak – 10 gezek
- ä) Adaty planka – 60 s
Hepdäniň bäşinji güni. Anna
- Myşsalary ýazdyrmak.
- Bedeni gyzdyrmak.
- Gaýtalanýan maşklar. Bu maşklary her üç gezekden gaýtalamaly. Her gezek arasynda 30 s dynç almaly.
- Ellerimizi giň açmak bilen atžimaniýa etmek – 5 gezek
- Ters usulda otžimaniýa – 5 gezek
- Bökmek arkaly oturyp turmak – 10 gezek
- Planka – 60 s
Gaýtalanýan maşklar #2. Aşakdaky her bir maşky 20 s-yň dowamynda etmeli. Ýagny her bir maşk 20 s, aşakda hem 3 maşk, onda her bir aýlawda maşklar 1 minudyň dowamynda edilýär. Bu maşklary 3 gezek aýlaw boýunça ýerine ýetirmekli. Her aýlawyň arasynda 1 minut dynç almaly.
- Towsulýan ýüpden bökmek – 100 gezek
- Bir aýagymyzyň dyzyny ýere degizmek – her aýak/20 gezek
Hepdäniň altynjy we ýedinji günleri. Şenbe we ýekşenbe
Bu günler dynç almaly.
Şeýdip biziň, bir hepdelik sport programmamyz gutardy. Her hepde şu programmany gaýtalap ýerine ýetirseňiz, siz hökman sagdyn bolarsyňyz.
Maşklar (suratlar bilen)
- Duran ýeriňde ylgamak.
2. Duran ýeriňde ýokary bökmek.
3. Towsulýan ýüpden bökmek.
4. Adaty otžimaniýa.
5. Ýatan ýeriňde, bir aýagyňy çatalba göni proporsional galdyrmak
6. Gaýyk görnüşli durmak.
7. Adaty planka
8. Ters usulda otžimaniýa
Meniň bu günki mowzugym siziň göwnüňize ýarandyr diýip umyt edýän. Öz pikirleriňizi teswirlerde görkeziň.
7,681 gezek okaldy


text:
656-njy Kyrkpynar ýagly göreş ýaryşynyň ýeňijisi Ismail Balaban boldy
656-njy Kyrkpynar ýagly göreş ýaryşynda Baş pälwan derejesine finalda ozalky Baş pälwan Orhan Okuluny ýeňen Ismail Balaban eýe boldy
60-y Baş pälwan bolan jemi 2199 pälwan meýdanda öz hünärlerini görkezdiler.
Final tutlyşykda Orhan Okuluny ýeňen Ismail Balaban 656-njy Kyrkpynar ýagly göreş ýaryşynyň Bäş pälwany bolmagy başardy.
Türkiýäniň Prezidenti Erdogan 656-njy Kyrkpynar ýagly göreş ýaryşynyň ýeňijisi Baş pälwan Ismail Balabana jaň edip ony gutlady.


text:
Iki ýaşyndan kiçi bolan çagalaryň elinde köp wagtlap smartfon tutmagy, olaryň gepleşmek ukybyny peseldýär.
Amerikanyň Pediatriýa akademiýasynyň barlagçylary şeýle netijäni tassyklaýar.
Barlagçylar Torontoda üç ýylyň dowamynda, 6 aýlykdan 2 ýaş aralygyna bolan çagalaryň üstünde derňew geçiripdirler.
18 aýlyk çagalaryň aýlyk saglyk barlagynda olaryň ene-atalarynyň ýüzden 20 göterimi, çagalaryň her gün takmynan 28 minut elektron portatiw enjamlar bilen oýnaýandygyny bildiripdir.
Barlagçylaryň anyklamagyna görä, çaga näçe köp planşet, telefon ýaly elektronik enjamlar bilen köp wagt geçirse, şonça-da gepleşmek ukybyny pese gaçyrýar. Günde 30 minut şeýle enjamlary ulanýan çaganyň gepleşmek ukyby ýüzden 50 göterim yza tesýär.
Geçirilen ylmy barlagda mawy ekranyň öňünde geçýän wagt bilen sosial gatnaşyklar we beden diliniň kämilleşmeginiň arasynda bolsa bir arabaglanyşyk tapylmandyr.
Bu saparky ylmy barlagyň bu ugurdaky käbir sebäpleri we täsirleri doly subut etmändigi üçin, alymlar temanyň has jikme-jik barlaga mätäçlik çekýändigini nygtaýarlar.


text:
GTIN-8 (Söwda Predmetiniň Global Belgisi–8)
Kiçi söwda predmetlerini anyklamak üçin
GTIN-8 ölçegli belgileri EAN-13 adaty çyzykly belgi bilen belgilemäge mümkinçilik bermeýän derejede örän kiçi bolan predmetler üçin peýdalanylýar (mysal üçin, kosmetika predmetleri, kanserýariýa harytlary ýa-da gök önümleriň we miweleriň aýry-aýry görnüşleri).
Bermek üçin niýetlenen GTIN-8 mukdarynyň çäklidigi sebäpli, bu belgiler bizden soralmalydyr.
GTIN-8 belgiler aýratynlykda we 10-dan 100-e çenli toplumlar görnüşinde elýeterdir. Merkezleşdirilen tertipde bellige aldyrmak üçin siz arza bilen bilelikde özüňiziň ähli önümleriňiz barada jikme-jik maglumatlary bermeli bolarsyňyz, şol sebäbe görä, şeýle materiallaryň özüňizde taýýarlanandygyna göz ýetiriň.
GTIN-8 belgilerini almak üçin biziň bilen habarlaşyň.


text:
ÖZ HUDAÝYŇ BILEN DUŞUŞMAGA TAÝYN BOL!
Siziň bu okaýan ýüzlenmäňiz Injildäki tekste esaslanandyr. Hudaý: “Şonuň üçin Men seniň bilen şeýle edýärin, Ysraýyl; seniň bilen näme edýändigimi görä-de, öz Hudaýyň bilen duşuşmaga taýyn bol, Ysraýyl” (Amo 4:12). Bu aýat, Hudaýyň öňündäki ebedi ýörelgäni habar berýär. “Öz Hudaýyň bilen duşuşmaga taýyn bol” – bu, islendik nesile edilýän çakylyk we duýduryşdyr.
Amerikadyky iň uly demir ýol kompaniýasy, demir ýol geçelgelerinde polat parawozlar bilen awtoulagdyr ýük maşynlarynyň arasyndaky döreýän howply çaknyşyklaryň öňüni almak maksady bilen, geçelgelerde duýduryş hökmünde hyzmat etjek iň gowy üç sözi tapan adama 2,500 amerikan dollaryny baýrak berjekdigini yglan etdi. Akylly we bagtly adamlaryň biri, baýragy almak üçin häzirki wagtda geçelgelerde gabat gelýän: “SAKLAN! ÄGÄ BOL! GULAK AS!” diýen sözleri teklip etdi. Bu sözleriň her biri 833 dollara barabardy. Eger şol sözler berjaý edilmese, geçelgäni kesip geçýän üçin olar düýbünden peýdasyz boljakdy. Eger adamlar saklanmak islemese, “SAKLAN!” sözüniň peýdasy näme? Eger hiç kim ägä bolmak islemese, “ÄGÄ BOL!” sözünden nähili peýda bolar? Eger biz gulak asmak islemesek, “GULAK AS!” sözi nähili duýduryşy aňladar? Eger siz gulak asmasaňyz we taýynlanmasaňyz, ebedilik taýynlyk baradaky çakylyklary, edil ýaňky mysallar ýaly ýene köp gezek eşidip bilersiňiz.
1. Ýönekeý sözlere üns beriň. Mysal getirilen tekstiň her biz sözünde adatdan daşary ýönekeýlik bardyr. Injilde: “Öz Hudaýyň bilen duşuşmaga taýyn bol” – diýlipdir. Taýynlanmak – bu, taýyn bolmagy aňladýar: ölüme taýyn bolmak, Höküme taýyn bolmak, Rebbiň gelmegine taýyn bolmak. Mukaddes Ýazgy adamlaryň bu dünýä gelip dogulaly bäri, Hudaý bilen duşuşyga taýyn däldigine şaýatlyk edýär. Hudaý, islendik adamyň kanunsyzlykda dogulandygyny aýdýar. Beýle diýildigi, biziň Hudaý bilen bu dünýäde duşuşmagymyz üçin, günälerimiziň bizden aýrylmalydygyny aňladýar. Injil hem Isa Mesihiň ganyndan başga hiç zadyň günäni ýuwup bilmejekdigini anyk yglan edýär. Resul Ýahýa öz hatynda: “… Onuň Ogly Isanyň gany bizi hemme günälerden tämizleýändir” – diýýär (1Ýah. 1:7). “Taýyn bol” sözi – örän ýönekeý sözdür, onda hiç hili zat gizlenen däldir. Bu tekstiň sözleri matematikanyň meselesi-de däldir. Islendik adam olaryň näme aňladýandygyny bilýändir. “Öz Hudaýyň bilen duşuşmaga taýyn bol” – jümlesi, Hudaý bilen duşuşmaga taýyn bolmagy aňladýar. Bu, edil smolanyň (gara sakgyz – şepbeşigiň) garyň ýüzündäki zolagy ýaly aýdyňdyr. Köp adamlar, nähili-de bolsa bu ýönekeý sözleri nädogry kabul edýärler. Birleri öýlenmäge taýynlanýar, başga birleri dynç alyşa gitmäge taýynlanýar. Köp adamlar çagalaryny mekdebe taýynlaýar. Köpler, pensiýa üçin goýlan pullary garran çaglary ulanmak üçin, garrylyga taýynlanýar. Ýöne olar, diňe özleriniň durmuşynda wajyp zat bolan, ebedilikde Hudaý bilen duşuşmaga taýynlanmaýarlar. Dost, Injiliň bu ýönekeý sözlerine gulak goý, – öz Hudaýyň bilen duşuşmaga taýyn bol.
2. Hudaý bilen boljak duşuşyk gutulgysyzdyr. Bir zat şübhesizidir. Ol hem, ähli adamyň Hudaý bilen duşuşmagydyr. Isle baý bolsun isle-de garyp, isle garry bolsun isle-de ýaş, isle bilimli bolsun isle-de bilimsiz – hemmeler Hudaý bilen duşuşarlar. Siz, bu dünýäde, bu durmuşyňyzda, şertlenen ähli duşuşyklaryňyzy üýtgedip bilersiňiz. Emma, ýekeje duşuşyk – hemişe öz güýjünde galýandyr. Size, özüňizi ýaradan Hudaý bilen ýüzbe-ýüz duşuşmak garaşýandyr. Mukaddes Ýazgy: “Her kişi özi üçin Hudaýa jogap berer” – diýýär (Rim.14:12).
Belki, bu, duýdansyz ölüm bolup biler. Sizi hem, öňünden duýdurmazdan Hudaýyň ýanyna alyp giderler. Bir garry şotland wagyzçysy bir gezek öz obadaşynyň dükanyna gidipdir. “Wagyzçy, gapyny kakman, bir söz aýtman dükana girende, men bir iş bilen gümra bolup ýördüm” – diýip, soň şol dükanyň eýesi gürrüň berýär. Wagyzçy: “Siz maňa garaşýaňyzmy?” – diýýär. “Ýok, jenap, garaşmandym.” – diýip, dükanyň eýesi jogap beýär. Wagyzçy biraz dymyp duransoň, ýüzüni gamaşdyryp: “Eger bu ölüm bolsa näme?” – diýýär-de, gelişi ýaly basym çykyp gidýär. Dükanyň eýesi, soň bu ýagdaý barada gürrüň berip, wagyzçynyň aýdanlarynyň özüni oýlanmaga mejbur edendigini ýatlaýar. Netije-de, dükanyň eýesi Reb Isa iman etdi. Mesihi üçin Hudaý bilen duşuşmak örän ajaýyp başdan geçirme bolar. Resul Pawlus öz ömrüniň soňunda: “Çünki men eýýäm Hudaýa hödürlenen şerap kimin dökülip durun, meniň bu dünýäden ötmeli wagtym geldi” – diýýär (2Tim. 4:6). Ol bu sözleri aýdanyndan soň, basym ölüm hem gelip ýetdi. Hatda, imanly üçin Hudaý bilen duşuşmak – gorkuly synagdyr. Injil şeýle diýýär: “Diri Hudaýyň eline düşmek elhençdir” (Ýew.10:31). “Reb sabyrlydyr we rehimdardyr, Ol kanunsyzlygy we jenaýaty bagyşlaýandyr” (San.14:18). Emma Ol günäkäri-de jezasyz goýmaýar. Eger siz Hudaýyň söýgüsini äsgermeseňiz, Onuň berýän gutulyşyny ret etseňiz, Onuň duýduryşlaryna üns bermeseňiz, onda Onuň öňünde durjak günüňiz, siziň üçin elhenç gün bolar.
3. Soňa goýmak bolgusyzlykdyr Biziň her birimiz Hudaýyň garşysyna köp günä etdik. Hudaýyň adalatlylygy günälerimiz üçin jeza berilmegini talap edýär. Hudaýyň bize bolan söýgüsi bolsa, adalatlyk talabyna jogap berýär. Bu jogap hem – Hudaýyň Ýeke-täk Oglunyň ölümi bilen düşündirilýändir. Işaýa pygamber: “Hudaý Oňa biziň hemmämiziň günälerimizi ýükledi” – diýýär (Iş.53:6). Mesihiň ölmüniň biziň günälerimize hakykatdan hem töleg bolmagy üçin, bize Ony öz ýüregimize kabul etmek zerurdyr. Emma, köp adamlar muny soňa goýmaga ýykgyn edipdirler. Soňa goýmak – bu, “yza süýşürmekdir”. Injil Resul Pawlusyň (Iudeýiň rim hökümdary) Felikse Hudaýyň halas ediş ýoly barada wagyz edendigini beýan edýär. Şonda Feliks gorkup: “Häzirlikçe git, pursat tapan mahalym seni çagyrdaryn” – diýýär (Res.işl. 24:25). Biziň islendik birimiz agşama çenli ýaşamazlygymyz mümkin – bu, tassyklama-da degişme däldir! Biz ölümiň haçan geljekdigini bilmeýäris, emma Hudaý bizi çagyran wagty – biz barmaly bolarys. Käbir adamlar sagadyň 11 bolmagyna garaşýarlar, şondan soň olar öz ýüregini Hudaýa bermek isleýärler. Emma, sagadyň 11 bolmagyna garaşanlaryň köpüsi 10.30-da öldüler. Şunlukda, olar muny hiç wagt etmediler. Soňa goýmak – hemişe howpludyr! Durmuşyň sagady diňe bir gezek tow alýandyr Has giç ýa-da ýene irki wagtda – Olara täzeden şol bolmak berilende Hiç kimiň hem bir zat aýtmaga erki ýokdur
4. Mesihi inkär etmek – akylsyzlykdyr. Gutulyş – bu sylagdyr. Ony gazanyp bolmaz. Injil: “Sebäbi günäniň muzdy ölüm, Hudaýyň sylagy bolsa, Rebbimiz Mesih Isada ebedi ýaşaýyşdyr” – diýýär (Rim.6:23). Bu ýerde, günä, edilen iş üçin hak (muzdy) tölenýän hojaýyn bilen deňeşdirilýär. Eger, “günäniň muzdy ölüm” bolýan bolsa, onda aýatyň ikinji böleginde şeýle diýilmeli ýaly: “Dogrulyk üçin sylag – ýaşaýyşdyr”. Emma, aýatda sadaja seýle diýilýär: “Hudaýyň sylagy bolsa, Rebbimiz Mesih Isada ebedi ýaşaýyşdyr” . Ebedi ýaşaýyş – bu, sylagdyr. Hudaý gutulyşy satmaga büs-bütin garşy bolýar. Emma, Injiliň soňky sahypasynda, siz jemleýiji çakylygy taparsyňyz: “Ruh we gelin: “Gel!” diýýär. Her eşiden “Gel!” diýsin. Suwsan gelsin. Dilän gelip, ýaşaýyş suwuny mugt alsyn” (Ylh.22:17). Gutulyş – Hudaýyň sylagydyr. Köpler, özleriniň eden oňat işleri arkaly, öz dininiň işine we däplerine işjeň gatnaşýanlygy arkaly, Hudaý bilen boljak duşuşyga taýynlanýarlar. Emma Injil, Hudaýyň bizi “dogrulyk bilen bitiren işlerimiz üçin däl-de, Öz rehimdarlygy bilen gutarýandygyny” – aýdýar (Tit.3:5). Hiç kim: “Men muny etdim, beýleki zatlary etdim, indi maňa Hudaý gutulyş bermelidir” – diýip, aýdyp bilmez. Mesihiniň durmuşyndaky oňat işler adatdan daşary wajyp zatlardyr, emma olar, günälerimiz üçin töleg bolup hyzmat edip bilmez. Biz, bu dünýä gelip, Öz Ganyny haçda döken we biziň ählimiziň günälerimizi Öz üstüne alan Isa Mesihe eden imanymyz arkaly halas bolup bileris. Reb, Özüniň haçdaky gahrymanlygyny berjaý edip, bize, günälerimiz üçin rehimdarlyk gazanyp berdi. Ine, Hudaýyň rehimdarlygynyň netijesi-de – bize berlen gutulyş sylagydyr.
Elbetde siz, sylag kabul edilmese, sylag bolmajakdygyna, rehimdarlyk inkär edilse, rehimdarlyk bolmajakdygyna göz ýetirýänsiňiz. Amerikanyň taryhynda adaty bolmadyk sud işine garamagyň biri, Jorj Wilsonyň ady bilen baglanyşyklydyr. Şol döwürde, Endrýu Jekson Birleşen Ştatlaryň prezidentidi. Wilsona jeza birilmegine üç hepde galanda, Endrýu Jekson, Jorj Wilsonyň köp dostlarynyň towakgasyny nazarda tutup, onuň günäsiniň geçilmegi üçin perman çykardy. Ýöne, hemmeleri geň galdyran zat, Wilsonyň öz günäsiniň geçilmegini inkär etmegidi. Hatda, ol suduň kararyna görä jeza berilmegini-de talap etdi. Şonda, Jorj Wilson, günä geçiş kabul edilmese – günä geçiş däldigini yglan etdi. Taryhda öň hem, söň hem döremedik hukuk ýagdaýy ýüze çykdy duryberdi. Sebäbi, hemişe günä geçiş barada perman çykarylanda, ony şatlyk bilen kabul edýärdiler. Suduň Wılsona jeza bermek baradaky karary ýerine ýetrilmelimi ýa-da günä geçmek baradaky prezidentiň permany berjaý edilmelimi? Kanun, bu sorga jogap berip bilmänsoň, Jekson gutarnykly karar kabul edilmegi üçin Ýokary Sud geňeşligini çagyrdy. Gutarnykly Karar şeýleräk yglan edilipdi: “Günä geçiş – berilýän adamyň kabul edip-etmeýändigine garamazdan, hakyky resminamadyr. Ölüm jezasy berileniň günä geçişi kabul etmejekdigini göz öňüne getirmek kyndyr: emma, günä geçiş inkär edilýän bolsa – günä geçiş ýokdur. Jorj Wilsona ölüm jezasy berilmelidir”. Şunluk bilen, Jorj Wilsony dardan asdylar. Elbetde, köp adamlar, Wilson tarapyndan günä geçilşiň kabul edilmezligini akylsyzlyk hasaplarlar. Ýöne şonda-da, köp adamlar Hudaýyň ýollan günä geçişinden her gün diýen ýaly boýun gaçyrýarlar. Eger siz, bu gün halas edilmedik bolsaňyz, siz – günäniň hökmüniň astyndaky we tüm garaňky dowzahdaky ebedi ejire höküm edilen günäkärsiňiz. Emma Hudaý, bu gün size, ýene günäňiziň geçilýändigini teklip edýär. Ol size ölmegiň zerur däldigini, siziň üçin Isanyň ölendigini aýdýar. Akyl taýdan sagdyn kimdir-biriniň Hudaýyň söýgüsine ýugrulan, Isanyň haçda gazanan günä geçişini inkär edýändigini göz öňüne getirmek kyndyr. Eger siz, ondan boýun gaçyrýan bolsaňyz – onda günä geçiş ýokdur. Beýle bolýan bolsa, günäden gazanylýan netijeleri, özüňiz, öz başyňyzdan geçirmeli bolarsyňyz.
Hudaý Öz Sözünde şeýle çagyryşlary edýär: “Reb Isa iman et” – (Res.işl. 16:31). “Toba ediň, günäleriňiziň ötülmegi üçin ähliňiz Isa Mesihiň adyna çokundyrylyň. Ine, şeýdip, siz Mukaddes Ruhuň sylagyny alarsyňyz” (Res.işl. 2:38). Muny, şu gün berjaý ediň!


text:
Eger android telefonyňyzda Google play açylmaýan bolsa aşakdaky ädimlerden çözgüt tapyp bilersiňiz.
Google playda käbir programalar täzelenmek üçin sizden rugsat sorar, käbiri bolsa rugsatsyz öz özi täzelener. Emma käbir ýagdaýlarda öz özünden täzelenýän programalar ortada galyp bilerler. Indirýän wagtynda garşysyna näzsazlyk çykyp şol zagruzka gidip durar. Ol bize görünmez. Şol zagruzka sebäpli hem Google Play açylman biler. Şunyň ýaly ýagdaýda Telefonyň sazlamalaryna giriň soňam Programalar bölümünden Google Play tapyp Cache-sini arassalaň.
3,667 gezek okaldy


text: 2012-nji ýylda Garaşsyz Döwletleriň Arkalaşygynyň medni paýtagty diýip yglan edilen Mary ýene-de dünýä jemgyýetçiliginiň üns merkezinde. Gadymy Murgabyň kenarynda ýerleşýän şäher TÜRKSOÝ halkara guramasy tarapyndan 2015-nji ýyl türki dünýäsiniň medeni paýtagty diýlip yglan edildi. Margiana- Merw-Mary – bu atlar, öz goýnunda gadymy türkmen topragynyň beýik wakalary barada hakykaty saklamak bilen, taryhyň gatlary bilen yzygiderli baglanyşyklydyr. Gadymy grekleriň Margiana diýip atlandyran Marguş ýurduny Garagumyň çägelikleri uzak wagtlap hemmelerden gizledi. Orta asyrlarda arap diliniň täsiri netijesinde bu çäkler Merw diýlip atlandyryldy, häzirki wagtda bolsa bu – garaşsyz bitarap Türkmenistanyň Mary welaýaty diýlip atlandyrylýar. Bütin dünýäniň alymlarynyň ykrar etmekleri boýunça, Marguş Ýegipet, Mesopotamiýa, Hytaý we Hindistan ýaly ýurtlar bilen bir hatarda Ýer ýüzüniň iň gadymy siwilizasiýalarynyň biri bolupdyr diýlip hasap edilýär. Gadymy Merw Beýik Ýüpek ýolunyň möhüm nokatlarynyň biri we gülläp ösýän Margiananyň paýtagty bolupdyr. Onuň taryhy öz kökleri bilen müň ýyllyklaryň jümmüşine aralaşýar. Zoroastrizmleriň mukaddes “Awesta” kitabynda Merw barada ýazgy görnüşinde ilkinji ýatlamalar saklanýar hem-de ol takmynan bizň e.ö. VIII-VI asyrlara degişlidir. “Müň bir gijede” Merw Arap Halifatlygynyň dolandyryş we medeni merkezi hökmünde ýatlanylýar. Şäher köp asyrlaryň dowamynda iň iri medeni we ylmy merkez bolupdyr. Şol döwürde ýaşanlaryň baha bermekleri onuň geçmişdäki şöhratyna aýdyň şaýatlyk edýär. Ýyl ýazgylaryny düzüjiler Merwi “Horasanyň şäherleriniň enesi” we “Älem-jahanyň şäheri” diýip atlandyrypdyrlar. ХI asyrda Türkmen-Seljuk imperiýasy höküm süren döwründe onuň has gülläp ösen döwri bolupdyr. Hut şonda hem Merw “Şahu-jahan” diýlip atlandyrylypdyr. 1118-nji ýylda Seljuk imperiýasynyň soňky hökümdary Soltan Sanjar Merwi öz döwletiniň paýtagty diýip yglan edipdir. Şäher öz alymlary, şahyrlary we filosoflary bilen meşhur bolupdyr. Bu ýerde dürli döwürlerde dünýä belli lukman Abu Ali ibn Sina, akyldar, alym we şahyr Omar Haýýam, matematik we astronom Ahmad ibn Abdallah al-Merwezi, şahyr Enweri, liriki žanryň gaýtalanmajak ussady, “söýgüniň we gözelligiň” beýik waspçysy Mollanepes ýaly beýik şahsyýetler ýaşapdyrlar we döredipdirler. Merw medeniýet we ylmy merkez hökmünde Gündogaryň halklarynyň medeniýetiniň ösmegine özüniň täsirini ýetiripdir. Merwiň örän baý kitaphanalary Gündogaryň meşhur alymlarynyň ünsüni çekipdir. Olar bu ýere seýrek duş gelýän kitaplar bilen tanyşmak üçin gelipdirler. Sasanid patyşalygynyň soňky patyşasy Ýezdigerd–III-ň Merwe pehlewi golýazmalar kitaplarynyň müň sanysyny getirendigi mälimdir. Geografiýaçy al-Istarhi: “Halifatlygyň harby ýolbaşçylarynyň köpüsi..., şeýle hem kanuny öwrenijiler we dilçiler Merwden çykdy. Bu adamlar özleriniň zehini we bilimi bilen tapawutlanypdyrlar. Barzue ady bilen meşhur bolan lukman Eýranyň beýleki pars lukmanlaryndan saýlanypdyr, Barbud atly sazanda bolsa beýleki aýdym we saz bilen meşgullanýanlardan tapawutlanmagy başarypdyr” diýip, ýazypdyr. Merwiň meşhur obserwatoriýasy hem uly meşhurlykdan peýdalanypdyr. Mansur ibn Talha ondan peýdalanmak bilen IХ asyrda “Sfera düşündiriş” atly işini döredipdir. Gadymy Murgabyň kenarynda ýerleşýän bu gadymy şäher diňe bir bagtly günleri we gülläp ösüşleri başdan geçirmän, eýsem gaýgyly günleri hem başdan geçiripdir. 1221-nji ýylda mongol goşunlary Merwi ýer bilen ýegsan edýärler. Onuň harabaçylyklary mukaddes bolup, olar Gadymy ýa-da Gadymy Merw diýen ady alypdyr. Täze Merw diýen düşünje ХV asyrda döräpdir hem-de Amir Timuryň ogly Şahruhyň ady bilen baglanyşyklydyr. Ol Gadymy wMerwiň gündogarynda özüniň ulylygy boýunça iň uly şäheri dikeltmek kararyna gelýär. 1407-nji ýylda ol Täze Merwiň düýbüni tutýar we on ýyldan soňra galaly, köşki-eýwanly uly şäher döreýär. Şäher gaýtadan döredidi, emma öňki abraýyny gazanyp bilmedi. ХIХ asyrda ol doly pese düşýär we onuň soňky ýaşaýjylary bu ýerini taşlap gidýärler. Ýöne tiz wagtdan 1824-nji ýylda hywa taryhçylary Munisiň we Agahiniň şaýatlyk etmeklerinde esaslandyrylan öňki Merw ady bilen täze şäher esatafetany alýar. Bu ýerde 1840-njy ýylda bolan angliýanyň wekili Jeýms Ebbot şol wagtda uly bolmadyk bu şäheriň ilkinji ýazgysyny beýan edýär.1884-nji ýylda söwdanyň ösmegi, soňra bolsa demir ýolunyň çekilmegi netijesinde, Merw ep-esli giňedi. 1937-nji ýylda ol Mary diýlip täzeden atlandyryldy. Häzirki wagtda Gadymy Merwiň ýadygärlikleri ÝUNESKO-nyň Bütindünýä miras sanawyna girizildi. Özüniň ikinji ýüz ýyllygyny ýaşaýan häzirki zaman Mary şäheri zawodlaryň, fabrikleriň we önümçiligiň dürli pudaklarynyň kärhanalarynyň köp sanlysy bilen ýurduň iri ulag aragatnaşykly, pagtaçylyk, energetika we gaz senagatly merkezi, şeýle hem Mary welaýatynyň medeniýet we dolandyryş merkezi bolup durýar. Häzirki Mary şäheriniň medeniýet merkezleri – gadymy türkmen topragynda dikeldilen muzeýler, kitaphanalar, teatrlar, metjit şäheriň iň bir gözel ýerlerine öwrülip, bu günki gün biziň Margiana-Merw-Şahu-jahan diýen atlary baglanyşdyrýan ägirt uly medeni gatlaklaryň üstüni ýetirýär.


text:
Agşam ýakynlaşdygy saýy Humaýy gorky aralaşýardy.Ol bu gun mekdepden gelşine çaý çöregin iýdide, derrew öýlerine ýüzärlik tutedip aýlanyp çykdy.Ýuregi ynjaldy. Yuzärligiň tüssesi tutyş öýiň içini tutdy.Indiha öýmizde arwah jyn bolmaz diýdi
Ol öz otagyna girip kitaplarny açyp taýýarlanyp başlany ýaňydy welin kakasy
gelip
- Humaýjan gyzym, ejeňi ýuzum ugryna mamaňlardan alyp biz Jemal gelnejeňi roddoma äkitmeli boldyk. Biz giç geleris ýada, mamaňlara ýatyp gaýdarys. Gitseňiza sizam mamaňlara duşurşip geçeýin
- ýok, kaka men gitmaýin, okamaly kitaplarym köp, jigim bara, men Söhbet bilen ýataryn
-Jigiňa gyzym ýatan bolmagam mumkin,hali komputeriň sesi bardy welin indi sesi gelenok
- hazir gorup geläýerin
- onda gyzym faratany gulplap, gal men ýöraýin,:- diýdi Jemal gelnejegiň babegi roddoma ýetmän dogulaýmasyn, Ýolaman goýmaly bolaýmaly
- bor, kaka: - diýip Humaý kakasyny ugradyp jigsi Söhbetiň otagyna bardy. Ol gulagyna nauşnik dakyp haýdap klaş oýnaýardy. Ol jigsine ümm bilen otagymda boljak diýip duşundirdide, öz otagyna gitdi
Öz otagyna girip düşege geçip, okan ýerlerin ýatdan bir laý gaýtalady.Ol sagaman şu ýylam okasa, orta mekdebi tamamlap ýokary okuw jaýynyň.psihologiýa fakultetine synanşyp görmegi maksat edinýärdi
Suýji suýji arzuwlar edip ol irkilenni duýman galdy. Ol öýiň içinde bir zadyň tykyrdysyna tisginip oýandy. Gözin açyp äpişgäň aýyň ýagtysy düşýan ýerine seredip ýatdy. Birden öýiň içinde bir kolege görnüp giden ýaly boldy. Ol siňe siňe şol tarapa seredip durdy. Äpişgäniň tutysynyň aňyrsynda uzyn adama meňzeş bir şekili görup, tasdan gygyrypdy. Jigsi gorkaýmasyn diýip, ýorgany başyna çekdi .Görse kellesin biri sypalap otyr, ýuregi çalt uryp başlady,dili tutyldy .Ihhh duýnki perdeli arwah, onyň ýüzündaki perde sebapli ,keşbini synlajak bolmak mumkin daldi ,synla diýlendede Humaý şu wagt gözin açyp biljek daldi .Ol gözlerin batly ýumdy. Perdeli arwahyň gaty uzyn barmaklary bar borly, ol her gezek saçyn sypalanda, onyň uzyn barmaklaryn iki ýana ýöredende aňmak bolýardy.
Az salymdan soň perdeli arwahyň ýerinden turyp Humaýy bogup başlady, ol iki ýana urnyp naler, onyň elinden sypjak bolýar welin sypyp bilmedi. Jigsine gaty ses bilen gygyrýar welin ol ses içinden daşaryk hem eşdilenokdy.Ol öz sesiniň.nira gideni hem bilenokdy
Az,salymdan ol elini Humaýyň bokurdagyndan aýyrdy we onyň çigninden gatyja çummükledi. Humaý oňa hatda wääääak diýip hem bilmedi
Perdeli arwah ahyr ýadady öýtýan, ol öz otagyň içinde, iki ýana aýlanyp başlady
Humaýdan welin ses çykanokdy
Otagyň içine ümsümlik aralaşdy
Humaý, öz özine şu näme duýsem hem şu arwah maňa bir zada duýdurjak bolýa diýip duşundi. Ol öz pikirine özi jogap berip, her durli pikir edip gordi. Ol barmana çekgesine urlan batly şarpyga ol iki gözin hem birden batly açdy, görse ol perdeli arwah edil garşysynda gözin petredip seredip dur ,özi adam şekilinde bolsada onda iki burnyň arasynda, iki göze gerek bir sany uly gözi bardy
Ol gözleri perdäňiň aňyrsynda doly, ,görmek bolýardy
Humaý saklanyp bilman şol perdany onyň ýüzinden aýyrasy geldi, ýone ol gaty gorkýardy, we onyň keşbini gorup aljyrdi
Batly ýaňlanan sagadyň sesine oýanmadyk Humaý ,jigsiniň gelip
- Humaý şu sagady düzman ýatarda.Şonyň sesi bir gaty erbet. Öçüräýdä bir gezek ,senem
eline aldy. Jigsi sagady öçurde gorup ýerinden turdy.Ol jigsi otagyndan çykyp barýarka onyň yz ýanyn basyp barýan perdeli arwahyň gorup, ol arwahyň egnindäki saly giden eşiginden tutdy we jigsine
— Söhbet gaaaaaaaaç diýdi.
Ol öz sesine özi oýandy. Jigdiniň yzyna duşup barýan arwahyň
— men, erte gelerin: - diýdide gözden gaýyp boldy
Humaý gözin açyp esli salym ýerinden turasy gelip bilman ýatdy .
Ol gapdalynda duran bir kase suwy içdi
Ol bu gören zatlaryn gara basma öwrup goýdy
Ol perdeli arwahyň erte gelaýse, onyň name diýjek bolýanyna sorasy geldi, oňa duşunesi geldi, ýöne hiç akly çatmady ....
Dowamy bar
101- gije. Perdeli arwah 2- nji bölümi (mistiki waka)
Agşam ýakynlaşdygy saýy Humaýy gorky aralaşýardy.Ol bu gun mekdepden gelşine çaý çöregin iýdide, derrew öýlerine ýüzärlik tutedip aýlanyp çykdy.Ýuregi ynjaldy. Yuzärligiň tüssesi tutyş öýiň içini tutdy.Indiha öýmizde arwah jyn bolmaz diýdi


text:
Meksikan ýazyjysy, terjimeçisi, diplomaty Serhio Pitol Demenegi, 12-nji aprelde Halapa şäherindäki öýünde 85 ýaşynyň içinde aradan çykdy. Ol “Söýgi ýörişi” we “Gül oýny” ýaly romanlaryň awtorydyr. Serhio Pitol 1933-nji ýylyň 18-nji martynda meksikan ştaty Pueblanyň Puebla-de-Saragosa şäherinde dünýä inýär. Bäş ýaşyndaka kakasyny, ejesini we uýasyny ýitirýär. Ol meksikan Milli awtonom uniwersitetini tamamlaýar we şol ýerde mugallymçylyk edýär, soňra bolsa, Werakrusa we Bristol uniwersitetlerinde işleýär. 1960-njy ýyldan başlap, Pariž, Warşawa, Budapeşt, Moskwa we Praga şäherlerindäki Meksikanyň ilçihanalarynyň medeniýet bölümlerinde işleýär. Şeýle hem Rimde, Pekinde we Barselonada işleýär. Ol 1969-njy ýyldan 1972-nji ýyla çenli Katoloniýada “Seix Barral”, “Tusquets”, “Anagrama” ýaly dürli neşirýatlarda terjimeçilik edýär. Ol ýüzden gowrak daşary ýurtly awtorlaryň eserlerini ispan diline geçirýär.
Serhio Pitol 1981-nji ýylda “Buhar mukamy” hekaýasy üçin ilkinji gezek edebiýat baýragy – “Hawýer Wilýaurrutiýa” baýragy bilen sylaglanýar. 1984-nji ýylda “Söýgi ýörişi” romany üçin oňa “Erralde” baýragy gowşurylýar. Ýazyjy 1999-njy ýylda “Huan Rulfo” baýragy bilen sylaglanýar, 2005-nji ýylda ol ispan dilli edebiýatda has abraýly baýraklaryň biri “Migel de Serwantes” baýragyna mynasyp bolýar.
Meksikan ýazyjysy, terjimeçisi, diplomaty Serhio Pitol Demenegi, 12-nji aprelde Halapa şäherindäki öýünde 85 ýaşynyň içinde aradan çykdy. Ol “Söýgi ýörişi” we “Gül oýny” ýaly romanlaryň awtorydyr. Serhio Pitol 1933-nji ýylyň 18-nji martynda meksikan ştaty Pueblanyň Puebla-de-Saragosa şäherinde dünýä inýär. Bäş ýaşyndaka kakasyny, ejesini we uýasyny ýitirýär. Ol meksikan Milli awtonom uniwersitetini tamamlaýar we şol ýerde mugallymçylyk edýär, soňra bolsa, Werakrusa we Bristol uniwersitetlerinde işleýär. 1960-njy ýyldan başlap, Pariž, Warşawa, Budapeşt, Moskwa we Praga şäherlerindäki Meksikanyň ilçihanalarynyň medeniýet bölümlerinde işleýär. Şeýle hem Rimde, Pekinde we Barselonada işleýär. Ol 1969-njy ýyldan 1972-nji ýyla çenli Katoloniýada “Seix Barral”, “Tusquets”, “Anagrama” ýaly dürli neşirýatlarda terjimeçilik edýär. Ol ýüzden gowrak daşary ýurtly awtorlaryň eserlerini ispan diline geçirýär.


text:
2 Şubat 2017 Perşembe
Türkmenistan BMG Bilen Hyzmatdaşlygy Berkitmek Meselelerini Ara Alyp Maslahatlaşdylar
2017-nji ýylyň 1-nji fewralynda Aşgabatda Türkmenistanyň Daşary işler ministri R.Meredow Birleşen Milletler Guramasynyň Türkmenistandaky hemişelik wekili Ýelena Panowa bilen duşuşyk geçirdi we Türkmenistan bilen BMG-niň arasyndaky hyzmatdaşlygy ösdürmegiň meselelerini ara alyp maslahatlaşdy.
Duşuşykda türkmen tarapy Türkmenistan Birleşen Milletler Guramasyny özüniň strategiki hyzmatdaşy hökmünde kabul edýändigini we şunuň bilen baglylykda Milletler Bileleşigi bilen, BMG-niň ýöriteleşdirilen guramalary, edaralary, institutlary we agentlikleri bilen meseleleriň giň toplumy boýunça hyzmatdaşlygyny berkitjekdigini aýan etdi.
Şu çarçuwada özara gatnaşyklaynyň howpsuzlyk, ösüş, ynsanperwerlik ulgamy ýaly esasy ileri tutulýan ugurlary bellenilip geçildi.
Taraplar durnukly ösüş maksatlaryny (DÖM) milli derejede girizmek we ýerine ýetirmek meselesine aýratyn üns berdiler we Türkmenistnyň häzirki döwürde bu işi ulgamlaýyn esasda alyp barýandygyny we milli maksatnamalar hem-de durmuş-ykdysady we ynsanperwer ösüşiniň meýilnamalary düzülende durnukly ösüş maksatlarynyň esasy görkezijilerini şol ýerde ulanylýandygyny nygtalyp aýdyldy.
Taraplar ýurduň Hökümetiniň Birleşen Milletler Guramasynyň ulgamy bilen aragatnaşyklaryny işjeňleşdirmek maksady bilen we BMG-niň durnukly ösüş maksatlaryny we beýleki strategiýalaryny durmuşa geçirmek üçin ýakyn wagtda birnäçe ikitaraplaýyn geňeşmeleri geçirmek barada ylalaşdylar.
http://www.turkmenhabargullugy.com/turkmenistan-bmg-bilen-hyzmatdaslygy-berkitmek-meselelerini-ara-alyp-maslahatlasdylar/
Kaydol: Kayıt Yorumları (Atom)


text:
Fotoeffekt ýa-da fotoramkany saýlaň
Siziň fotosuratlaryňyz üçin picjoke döretdik. (fotoşop onlaýn). Size aýlardyr fotoşopy öwrenmek, reňki düzetmek, tekstura, gradiýentden baş çykarmak gerek däl. Siz wektor grafiginiň rastr grafiginden tapawudyny bilmeýärsiňiz? Bu düýbünden hökman däl. Siz kreatiw we sungaty halaýanyzmy? Biz Siziň sadyk guluňyz.Siz öz fotosuratyňyzy, öz dostlaryňyzyň, çagalaryňyzyň ene-atalaryňyzyň, klasdaşlaryňyzyň we öz başlyklaryňyzyň fotosuratlaryny fotoeffekt, fotokollaž we fotoramka edip bilersiňiz. Olaryň ählisi Siziň aladaňyza şat bolarlar. We olaryň her biri ýylgyrar. Ýylgyrmak bolsa saglygyňyzy gowulandyrýar, immunitetiňizi berkidýär we zähmetiň önümçiligini artdyrýar. Foto degişmäni dörediniňizden soň oturgyjyň arkasyna gaýyşyň we lezzetini görüň ... soňra öz ajaýyp eseriňizi dostlaryňyz bilen paýlaşyň, e-mail ýa-da sosial ulgam arkaly iberiň. Olaryň örän şat boljagyna güwä geçýärin. Siz fotomontažyňyzy öz blogyňyzda goýup bilersiňiz. Siziň okyjylaryňyz sungatyňyzy talaba laýyk bahalandyrarlar. Bizde siz aňsatlyk bilen internetde ramka we şablona suratyňyzy ýerleşdirip bilersiňiz.Biz Siziň üçiň her gün zähmet çekýäris. Bu bolsa oýun däl. Saýtyň açylan gününden başlap biz dynç alyş günleri we baýramçylyklar, gyş we tomus aýlary ýagny bir güni hem boş goýbermedik. Haçanda Siziň tukatly ýa-da şatlykly wagtyňyz biz her gün 1 täze effekt edýäris. Üns beriň, biziň internetde fotoredaktorymyz türkmen dilinde bolup, hasaba almak ýa-da sms hökman däl. Internetde suratyňyz üçin ramkalar mugt bolup, söýýän ýakynlaryňyzyň fotosuratlary bilen keýpli wagt geçirersiňiz...Gyzjagazlar üçin internetde mugt oýunlar – bu internetde mugt her dürli foto ramkalar, güller we bezegler. Gyzlar üçin oýunlar – bu eýýäm ýürekjagazlar, romantiki fotokollaž we žurnallaryň daşlary. Oglanlar we erkekler üçin iň gowy oýunlar – bu öz suratyňy fotoşablona super maşyn, motosikl ýa-da çekiji zenan bilen goýmak.


text:
Türkmenistanyň Prezidenti Gurbanguly Berdimuhamedow Eýran Yslam Respublikasynyň Prezidenti Hasan Ruhana Gündogar Hytaý deňzinde bolup geçen, köp sanly adam pidalaryna getiren Eýranyň nebit tankeriniň heläkçiligi zerarly gynanç hatyny iberdi.
Döwlet Baştutanynyň gurban bolanlaryň dogan-garyndaşlaryna we ýakynlaryna çuňňur gynanjy hem-de medet beriji sözleri hatda beýan edildi.
Daşary ýurt HBS-leriniň habar berşi ýaly, heläkçilik şenbe güni 6-njy ýanwarda agşam Gündogar Hytaý deňzinde Hytaýyň kenarlaryndan 160 mil uzaklykda bolup geçipdir. Hanwha TOTAL Co koreý kompaniýasy tarapyndan kärendesine alnan tanker Eýranyň Milli nebit kompaniýasyna degişli kondensat daşap barýardy we hytaý gämisi bilen çaknyşykdan soň ot alyp başlady.
Eýranyň Hökümeti nebit tankeriniň 32 sany ekipažynyň aradan çykandygyny tassyklady. olaryň içinde – 30 sany eýranly we 2 sany Bangladeşiň raýaty bardy. Ýük gämisinde bolan adamlar (21 adam) halas edildi.


text:
ABŞ-nyň döwlet sekretary Reks Tillerson 21-ni ýanwar güni, Ýewropa saparynyň ilkinji gonalgasynda Londona gelýär.
Ol Parižde, Warşawada we Şweýsariýada, Dawosda geçirilýän Bütindünýä Ykdysadyýet forumynda bolar. Anonim şertde gürleşen ABŞ resmisi Tillersonyň ABŞ ýaranlary bilen geçirjek gepleşiklerinde eýran temasynyň agdyklyk etjekdigini aýtdy.
Bu sapar Eýran bilen baglaşylan ýadro ylalaşygynyň ykbaly barada ýapyk gapylaryň arkasynda edilýän gürrüňleriň arasyna gabat geldi. Tähran bu ylalaşyk esasynda ykdysady sanksiýalaryň gowşadylmagy bilen öz ýadro programmasyny jylawlamaga razy bolupdy.
ABŞ-nyň prezident Donald Tramp şu aýyň başynda özüniň Ýewropa ýaranlary we Kongres bilen işleşip, bu ylalaşygyň, öz sözleri bilen aýdylsa, ‘elhenç kemçiliklerini” düzetmek isleýändigini bildirdi.


text:
Sunday, April 26, 2015
ÝATLAMA: MAGTYMGULYNYŇ GUBURYNA ZYÝARAT 1991
MAGTYMGULYNYŇ GUBURYNA ZYÝARAT
«...Bu Gerçekleriň guburlar ilerki we gaýraky
türkmenleri birleşdirip duran köpri bolup hyzmat edýär.»
1991-njy ýylyň maý aýynyn 17-si güni Magtymgulynyň guburyna zyýarat etmek üçin giden 80 çemesi adamdan ybarat toparyň arasynda men hem bardym.
Daş düşelen täze ýol bilen barýan awtobusymyz Aktokaýa tarap ugur aldy. Çepimizde Pyragynyň:
«Eý, söwdügim, Soňudagy,
Dagdanlydyr biliň seniň»
diýip, wasp eden dagy — adamlaryň «hyzmaty» bilen dagdanyndan, görk-görmeginden jyda düşen Soňudagy garalyp durdy.
Dagyň ilersinde ilki bilen üňsümizi çeken zat jülgelerde, dag eňňitlerinde, düzlüklerde arpadyr bugdaý maýsalarynyň parç bolup oturmagydy. Özümiziň şolar bilen serhetdeş ne gözel ýerlerimiziň gugaryp ýatanynyň şaýady bolansoň, hyrçyňy dişläniňi duýman galýarsyň. Ýogsa-da, düme ak ekin ekilmesinem biz unudaýan-a däldiris-dä hernä?!
Birneme ýörelensoň, pes jülgede bäş-on sany türkmeniň bize tarap ellerini guwançly bulaýandyklaryna gözümiz düşdi. Olar Eýran topragynda gören ilkinji ildeşlerimizdi. Sus oturan zyýaratçylaryň şundan soň gowry/sesi/ artdy. On kilometr çemesi geçilensoň, garşymyzdan çykan motorly ýetginjek ok_kessirme geçýän ýaly, awtobusymyzyň daşyndan bir sapar aýlandy-da, gelen ýoly bilen yzyna tarap zymdyrylaýdy. Onuň obadaşlaryna söýün- jelemek üçin gyp basandygy bellidi.
Eýranyň Küren obasynyň uzakdan görnüp ugranam şoldy welin, ol ýerden bize tarap eňen sansyz-sajaksyz motorly peýda boldy. Hä diýmänem iki tarapymyz hormatly ugradyjylardan doldy. Ýaponiýanyň önümi bolan «Ýamaha» kysymly ýalaňtar motorlara ikiden-üçden atlanan ýetginjekleriň ulaglaryna erk edişleri, çakgan hereketleri sirk darbazlaryny ýada salýardy. Awtobusyň bir eýlesine, bir beýlesine çalasynlyk bilen geçýän sürüjiler, göwnüňe bolmasa, münüp barýan ulaglaryny maşynymyzyň aşagyndan geçiräýdimikä diýen duýgyny döredýär. Ugradyjylaryň begenjini, şatlygyny ýüzlerinden okap oturmalydy.
Oba ýetenimizde agyr märeke ýoly baglady duruberdi. Awtobus bialaç saklandy Sürüjiniň ýanynda oturan ažanyň (organ işgäriniň) ýüzi-gözi üýtgedi. Resmi baglaşylan ylalaşyk boýunça ýolda saklanmak bolmaýardy. Awtobusyň gapdal aýna- laryndan görkezilýän suratlar, adresler üýşen mähelläniň ýürek yzasyndan habar berýärdi. Olar bizin ilimizdäki dogan- garyndaşlaryny soraglaýardylar.
Ýol aýrytlaryna toplanan millet, «Toýota» maşynlarynyň üstündäki köp sanly jemende, öňden dilleşen ýaly, el çarpyşyp başladylar. Ýaş-ýeleňler bolsa tans edişip, şatlygyny daşa çykarýardylar, käbirleri bizi surata düşürýärdi.
Gurban M. Orazow äýnegini aldy-da, ony sürüjiniň gapdalyndaky ýeke-täk penjireden eýranly gardaşlara uzatdy. Şundan son beýleki zyýaratçylar hem alyp barýan sowgatlaryny üýşüp duran jemagata gowşurmagyň aladasynda boldy. Sowgatlary alanlaryň barysy eline düşen peşgeşi birnäçe ýola edep bilen maňlaýyna degrip aýyrýardy. Biz ene topraga, ata Watana dahylly her bir zadyň saýry/ýat ýurtda mukaddesllige öwrülişiniň gözli şaýady bolduk.
Bu görnüş Eýranyň Şarlawuk obasynda hem (atdaş oba serhetden bärde-de bar) gaýtalandy. Iki obanyň motorly, maşynly adamlarynyň bary diýen ýaly biziň yzymyza düşdi. Muny synlap barýan şahyr gelin Gözel Şagulyýewa: «Ildeşlerimiz häzir biziň däl-de, Watanyň yzyna düşüp barýarlar» diýip, bu görnüşi obrazly beýan etdi. Jaýdar aýdylan söz, dogrudan-da, biziň münüp barýan awtobusymyz güneşli Türkmenistanyň bir ülşi/nusgasy bolup, Aktokaýa süýşüp barýardy.
Eýranly ildeşlerimiz awtobusymyza şeýle bir golaý gelýärdiler weli, biz «Ýaramaz hadysa bolmasa ýagşydyr» diýip ätiýaç edýärdik.
Aktokaýy alkymlap oturan Etrek derýasyna heniz köpri gurulman eken. Ulagy suwuň pes ýerini çaklap sürmelidi. Şobada ýerli türkmen ýigitleri egin-eşikleri bilen suwa girip, sürüjä ýol görkezip başladylar. Olar yza tesip baryşlaryna, elleri bilen «geliber-geliber» diýen yşaraty edip, beýleki kenara sag-aman alyp çykdylar.
Maşynyň kenara çykanam şoldy welin, murty taban bir ýetginjek: «Atabaý, Atabaý» diýip, gapdalymdaky aýnany urup başlady. Ýanymda oturan TSSR Ýazyjylar soýuzynyň prawleniýesinin birinji sekretary Atamyrat Atabaýew özüni tanandyklaryny bada-bat duýdy. Atamyradyň ýaňagyndan begenç gözýaşy togalandy. Ol goşhaltasyndan täze kitaplaryň birini çykardy-da, şol ýetginjege gowşurmak üçin öňdäki açyk penjirä ýetmäge gyssandy.
Magtymgulynyň guburyna geçen ýylky gelişlikden ildeşlerimiziň köpüsi bihabar galypdyr. Bu gezek weli, Aktokaý armanda galan adamlardan ýana hyň berýärdi. Zyýaratçylaryň geljegini Türkmen radiosyndan eşiden eýranly gardaşlarymyz bir hepdeden bäri bu ýere toplanyp, garaşyp ýören bolsalar nätjek!
Adamlar çytr-çytyr bolup, bizdäki dogan-garyndaşlarynyň suratydyr adresini görkezmäge çalyşýardylar. «Hoş gelipsiniz!», «Bulardan tanaýanyňyz barmy?», Gyzyletrekden kim bzr? Nebitdagly-ha dälsiň?», «Şarlawukdan kim geldi?» «Araňyzda hojadan barmy?» ýaly sowallar her ädimde eşidilýärdi. Aşgabatlyny soraglaýanlar köpdi. Seýregrägem bolsa Maryda, Tagtabazarda, Daşhowuzda ýaşaýaw ildeşlerini idegleýänler hem duşýardy.
Orta ýaşan berdaşly pyýada boýnuma towusdy-da, mäkäm gujaklap, siltenip-siltenip esli salym sessiz aglady. Onýança ýanyma gelen iki sany oral aýalyň birisi çignime ýapyşyp özelendi: «Jan ballym, bäriňe-de nazar aýlasana, didaryňdan bir doýaly-la, geple, guzym, sesiň gulagymyzda galsyn-da».
Aktokaýda başga-da bir täsirli duşuşyk boldy. Agajet, uzynak pyýada ýanyma gelip, iki eli bilen mäkäm görüşdi: «Hoş gelipsiňiz, sapa gelipsiňiz! Men Hajymämmet Gyzyl — Döwletmämmet Balgyzylyň agtygy. Zähmet görmän, aşgabatly alym Allaberdi Oraztagana salamymy ýetireweriň» diýdi.
Magtymguly bilen Döwletmämmet Azadynyň guburlaryna tagzym edip, aýat — töwir okadylandan soň, bizi sekiniň üstünde gurlan teläre tagam datmak üçin çagyrdylar. Şol wagt sazlaşykly çykýan el çarpyşmasy eşidilip başlandy. El çarpyşmasynyň şowhuny al-asmana galdy. Görsem, daşhowuzly şahyr Kakabaý Ylýas teläre tarap barýar. Iki tarapa serpilip, ona geçmäge ýol açan agyr märeke bolsa hyjuw bilen el çarpyp, şahyry mübärekleýär.
Düşege geçenimize mähetdel saçagyň üstüne çenli adamdan doldy. Çuw-ak sakgally goja biziň geňirgenişýändigimizi aňdymy, nätdimi, garaz, saçaga münenleriň adyndan ötünç sorady. Olaryň ýagdaýyna düşünmezlik mümkin däldi. Saçakdan özge ýeriň mähellesi güw berýärdi.
Meniň ýanyma 35—40 ýaş çemesinde bolan eýranly iki türkmen gelip oturdy. Tanyşdyk. Olaryň biri Gürgen uniwereitetiniň pars edebiýaty mugallymy Şagazy, beýlekisi bolsa eýran parlamentinde türkmenlere wekilçilik edýän iki deputatyň biri Ýusup (Besenjide) eken.
Aşgabatda geçirilmeli Bütindünýä Türkmenleriniň Kongresine Eýran tarapyndan gatnaşmaly ýedi adamyn biri edilip, Şagazy bellenipdir, ýöne bärden baran çakylyk Eýranyň üç wekiliniň Kongrese gatnaşmalydygyny mälim edipdir. Ykbal bu sapar oňa gülüp bakmandyr, emma ol göwniçökgünleriň hilinden däl. Şagazy bu gün bolmasa, ertir ata Watany görjegine halys ýürekden ynanýar.
Şagazy meniň edebiýat mugallymydngymy eşidende, çaga ýaly begenip, ýanyna gelenleriň baryna diýen ýaly: «Ata-da edebiýat eken» diýip buşlaýardy.
Zyýaratda belli türkmen satirigi Pyhy Taganyňky goşa getirdi. Ol 1933-nji ýyldan bäri görmän ýören naçar dogany Näzbibi bilen duşuşdy. Goja şahyryň gürrüňine görä, tä 1933-nji ýyla çenli serhet açyk eken. Onuň ýapylmagyna Ýežowyň alyp baran syýasaty sebäp bolupdyr. «Meniň saçagym» kitabyny Myratdurdy Kazy tarapyndan Eýranda çap edilendigini eşiden-de bolsa, Pyhy aga şatlygyndan uçarly göründi.
Zyýaratçylaryň birnäçesinden özlerin- de galan täsirler barada gürrüň bermeklerini haýyş etdim, Kakabaý YLÝAS, şahyr:
— Gören-eşidenlerimiz barada häzir kesgin bir zat aýtmak aňsat däl, Eger telewideniýä surata düşüren ýoldaşlar, şu günki ahwalaty tomaşaçylara dolulygyna ýetirmeseler, olardan gaty dilgir bolaryn. Iki dünýä bar diýýärler welin, ol türkmenler üçünji dünýäni — bizi küýseýärler. Olaryň Watançylygy çeniň-çakyň däl. Tebigatlary ýaly päkize. Men ol ýerde özümiziň ýitiren zatlarymyzy gördüm. Birek-birege hormatyň nusgasyny gördüm, Eger Prezidentimiz Saparmyrat Ataýewiç Nyýazow goltgy bermedik bolsa, bu zatlary görüp bilmezdik. Bular onuň türkmen edebiýatyna, sazyna, medeniýetine çuňňur sarpa goýýanlygyndan nyşan. Beýle diýsem, meni ýaranjaňlykda aýyplajaklar hem tapylar. Emma dogra — dogry diýmeli ahyry. Nowruzy bellemeklige, Magtymguly günlerini geçirmeklige ejaza berenem prezidentimiz.
Begjan Nyýazow, Prezidentiň ýanyndaky hukuk organlarynyň işini utgaşdyrýan sowetiň başlygy:
— Birek-birekden aýra düşen garyndaşlaryň ahy-zarynyn şaýady boldum, Eýranyň hem biziň serhetimiz bilen bagly meseläniň döwletli çözgüdini tapmak üçin her birimiziň öz ýerinde ýardam etmegimiz zerur. Özüm barada aýtsam, bu ugurda tagallamy gaýgyrmaryn..
Çary KULYÝEW, alym! .
— Dogan-garyndaşlarny soraglap gelen eýranly ildeşlerimiziň juda köp bolanlygy zerarly, Magtymguly bilen Azadynyň guburlaryna degişli derejede sežde etmäge mümkinçilik bolmady. Guburlaryň ýanyna golaýlaşmak hem köpimize ýeňil düşmedi. Şonuň üçin geljekde zyýarata barýanlar bilen görme-görşe gelýänleriň günleriniň biri-birine gabat gelmezligini gazanmaly. Türkmenistanda, Eýranda türkmenleriň medeniýet günlerini geçirmegi ýola goýmaly.
Magtymgulynyň guburyny abadanlaşdyrmak üçin olaryň welaýaty serişde goý- beripdir. Bu maksat bilen bizde hem birneçe işleri durmuşa geçirmek göz öňünde tutulýar. Meniň pikirimçe, bu meselede iki tarapyň tagallasyny birikdirmegi zerur.
Myrat ANNANEPESOW, taryh ylymlarynyň doktory:
— Şu gün şaýady bolan wakamyz Türkmenistanyň uzak taryhynda aýratyn möhüm bir zat boldy. Aktokaýa külli türkmen üýşdi. Ol gardaşlarymyz ýer-ýurt atlaryny tutubam ideşýärler welin, esasan, tekeden, sarykdan, salyrdan, ýomutdan, gerkezden... kim bar diýip ýüzlenýärler. Bu gün Magtymgulynyň guburynyň başynda külli türkmen soraşyp, ideşip biri-birini tapdy. Bu gün türkmenleriň jebisleşen güni boldy. Magtymgulynyň tirsegine galanyna şek ýok.
Berdi MOLLAÝEW, TSSR-iň at gazanan artisti:
— Türkmen teatrynda Magtymgulynyň obrazyny ilkinji bolup döretmek bagty meniň paýyma düşdi. Şahyryň guburyna zyýarat etmek ýaşlygymdan arzuwymdy. Şol arzuwym şu gün hasyl boldy. Özüm-ä muny Mekgä haja gidenden zyýat bolmasa, kem göremok. Ykbaldan ýüze-müň razy.
Öwezmuhammet MÄMMETNUROW, Türkmenistanyň Dizaýnerler soýuzynyň başlygy:
— Uzak Ýaponiýa saparym hem şunuň ýaly täsir etmändi. Şeýle garşylanma düýşume-de girjek zat däl. Ilerki türkmenler ata Watana şeýle bir teşne bolupdyrlar.
Kaka etrapynda Hojagala, Mirgala atly obalar bar. Eýranda ýerleşýän Mirgala obasynda ýaşaýan biziň ýakyn garyndaşlarymyzy soň Bujnurda göçürýärler. Ine, täleý bu gün bizi birek-birege duşurdy. Dogan_oglanym bilen gujaklaşyp damagymyz dolup, on minut çemesi sözleşibilmän dursak nätjek. Aýrylyşan mahalymyz ýadygärlik üçin sagadymyzy çalyşdyk.
Ýene bir ýatda galan pursaty aýdaýyn. Ýanyma Bender türkmenli ýaş ýazyjy Hajy Durdy Köse geldi. Ol bir hekaýasyny elime tutdurdy. Bu hekaýany «Meniň Watanymda» eşitdirmäge ýardam etmegimi haýyş etdi.
Şyhdurdy ORADOW, hudožnik:
— Olar «Meniň Watanym» radiostansiýasynyň, Türkmen telewideniýesinis işinden gaty bir razy däl ekenler, «Boş gürrüňe kän orun berilýär, aýdym-sazy az goýberýärsiňiz, telewideniýäňiziň bernamasynda ýuwan gepleşikler köp, görkezilýän kinolaryň agramy ors dilinde, bagşylaryňyz dik durup aýdym aýdýar» diýip, kanuny nägilelik bildirýärler.
Atamyrat ATABAÝEW, şahyr, Türkmenistanyň Lenin komsomoly baýragynyň laureaty:
— Men bu ýerde şahyra aýratyn sarpa goýulýandygyna göz ýetirdim. Biziň tele- wizýonymyza tomaşa edýändikleri üçin, olaryň bärden baranlardan tanaýanlary bar eken. Meniň bilen söhbetdeş bolan bir ýigit Yrak-Eýran söweşine gatnaşyp ýören mahaly Türkiýe arkaly özüne «Gumsagat» kitabymyň gowşandygyny, «Dowamat-dowamy» köp okaýandygyny aýtdy.
Türkmen telewideniýesi üçin şol ýerde beren sowal-jogabynda men şahyrlaryň il-güni birleşdirmekde, agzybirlige çagyrmakda hemişe uly hyzmatlarynyň bolandygyny, muny Magtymguly bilen Azadynyň döredijiliginiň hem tassyklaýandygyny aýtdym. «Abyrsyz wagt geçenligine garamazdan, bu gerçekleriň guburlary-da ilerki we gaýraky türkmenleri birleşdirip duran köpri bolup hyzmat edýär» diýdim.
Meniň goşgularymyň birinde şeyle setirler bar:
Aýdym erkin bolmaly,
Adam erkin bolmaly,
Ýöne erkin bolmak üçin
Watan diýip örküň bolmaly.
Ol ýerde ýaşaýan türkmenlere Watan diýilýän mukaddeslik ýetenok.
Sapar wagty Aýdy (Ownuk) atly täsin türkmen şahyry bilen tanyşdym. Aýdy arap elip- biýiniň esasynda türkmen elipbiýini döredipdir. Şol elipbiý boýunça çap edilen bir kitapçasyny ýadygärlik üçin berdi. Nazar Gullaýew ýaly atly alymlaryň bu elipbiýe degişli baha, kämilleşdirmek üçin maslahat bermeklerini haýyş etdi. Hoşlaşmazymyzň öňüsyrasy bolsa Pyragynyň «Buluda gardy meni» şygryny ýatdan okap berdi.
Eýranly türkmenler bilen surata düşdüm. Ýadygärlik ýazgylaryny ýazyp, kitaplarymy sowgat berdim. Iş ýerimiň adresini soranlara bolsa: «Garry mollanyň adyny ýatlaň. «Azady köçesi, şahyr Atabaýewe» diýseňiz, hatyňyz gowşar» diýdim.
Aktokaý adamdan ýaňa hyň berýär. Bir gapdalda türkmeniň meşhur zenanlary: Maýagözel Aýmedowanyň, Maral Amanowanyň daşyna egrilen gelin-gyzlaryň sany-sajagy ýok. Başga bir ýanda ýazyjy-şahyrlarymyzyň: Akjemal Omarowadyr Atamyrat Atabaýewiň, Kakabaý Ylýasowyň töwereginiň mähellesi egsiler ýaly däl.
Zyýarat tamam boldy. Eýranly ildeşlerimiz bilen hoşlaşdyk. Saparymyzy guramaga hemaýat beren adamlara ýüz-müň alkyş aýdyp, yza dolandyk. Serhet ýakasynda seleňläp oturan Soňudagy dumanlap görünýär. Ondan aňyrda eziz Watanymyz güneşli Türkmenistanyň giň sähralary ýaýylyp ýatyr.
Ata AKBÄBÄÝEW
SOWET EDEBIÝATY ŽURNALY 5/1991
Rus/kril hatyndan Latynça geçirip hödürlän:
ARNE GOLI.
26.04.2015
Posted by Arne Goli (A.Gürgenli) at 3:02 AM 0 comments
Saturday, April 25, 2015
Azatlyk Radiosynyň Taryhyndan
“Azatlyk” RADIOSYNYŇ TÜRKMEN
REDAKSIÝASYNYŇ TARYHYNDAN
1-“AZATLYK” RADIOSYNY GURMAK ÜÇIN DESLAPKY ÄDIMLER
Baryp 1950-nji ýyllaryň başlarynda, sowuk uruşyň ýitileşýän döwründe, anti-kommunistik meýilde bolan amerikan žurnalistlarynyň, publistleriniň we meşhur jemgiýetliçilik işgärleriniň bir topary, "Russiýa halklaryny azat etmekligiň Amerikan Komitetetini” döretdiler. Şonuň başynda Sowet režimi hakynda ençeme eseriň awtory we SSSR halklarynyň öz_ygtyýarly hak-hukuklarynyň tarapyna çykş edip gelen William Henry Chamberlin, meşhur publiçist Isaac Don Levine, ýazyjy William White, Birleşen Ştatlaryň Moskwadaky ozalky ilçisi Jhone Dine, Harwart Uniwersitetiniň professory William Elliot, görnukli elektrikşynas Tomas Edisonyň ogly Charlz Edison, prezident Franklin Ruziweltiň ýegeni Nikolas Ruziwelt, admiral Jhon Kork dagy durýardylar, Komitetiň ilkinji başlygy Amerikan harby deňiz flotynyň wice-admiraly Lesli Steweksdi. Bu Komitete soňra Ýewgeniý Daýons-da başlyklyk etdi.
Posted by Arne Goli (A.Gürgenli) at 1:04 PM 0 comments
Subscribe to: Posts (Atom)


text:
Habarlar 2 september 2017
Aziada 2017
“Huawei” kompaniýasy oýunlaryň resmi hemaýatkärleriniň hataryny artdyrdy
“Huawei Tech. Investment Co., Limited” kompaniýasy dünýäde telekommunikasiýa tehnologiýalaryny esasy iberijidir. Kompaniýa özüniň innowasion işläp taýýarlamalarynyň netijesinde müşderileriň isleglerini kanagatlandyrmakdan hem-de ösen hyzmatdaşlyk ulgamyny peýdalanmakdan ugur alýar.
Jemgyýet
Gurban baýramyna bagyşlanyp, uly baýramçylyk maksatnamasy taýýarlanyldy
Bu nurana baýramçylyk mynasybetli adamlar hökmany suratda özleriniň ýakynlarynyňka, dostlarynyňka we goňşularynyňka myhmançylyga barýarlar, özleri hem myhmanlary kabul edýärler, sadaka berýärler, her bir öýde saçaklar giňden ýazylýar.
Jemgyýet
„Türkmenistanyň dermanlyk ösümlikleri“ atly ensiklopediýanyň 9-njy jilti çapdan çykdy
Ajap bezelen ylmy-magaryf neşiri okyjylar köpçüligine niýetlenilip, täze, 2017-2018-nji okuw ýylyna ajaýyp sowgat boldy.


text:
Gürrüňde haýsydyr bir zat diňleýjä (okyja) aýdyljak bolnanda, häli-şindi başganyň sözünden peýdalanylýar. Sözleýän (ýa ýazýan) adam öz sözüniň içinde başga biriniň sözüni hem ulanýar. Şonuň ýaly sözlere başganyň sözi diýilýär.
Başganyň sözi bir ýa-da birnäçe sözlemden ybarat bolýar. Onda başganyň aýdan sözüniň mazmuny berilmek bilen çäklenilmän, eýsem onuň aýdylyş formasy-da getirilýär.
Durdy çakanyň "Haý Alabaý, ýet, bas" diýen gykylygy eşidildi.
Eger-de başganyň sözüni sözlem şekilinde getirsek, ol wagtda onuň sözüniň ilki harpy baş harp bilen ýazylýar, emma başganyň sözüniň yzyndan başlanýan awtoryň öz sözi setir harp bilen ýazylýar.
Başganyň sözi goşa dyrnaga alynýar.
Awtoryň sözi başganyň sözünden öňde gelse, onda olaryň arasynda iki nokat (:) goýulýar. Eger awtoryň sözi başganyň sözünden soň ýene dowam etse ýa-da tutuşlygyna şondan yzda gelse, onda bular diýip, diýşip, diýen baglaýjy sözleri arkaly baglanyşýarlar. Diýip, diýşip baglaýjy sözleri bilen habar bolup gelen sözüň arasyna başga söz düşen ýagdaýynda, baglaýjylardan soň otur goýulýar.
Şol wagt Çarynyň: "Gurgunmysyň, how inim?" diýip, sesi eşidildi.
"Eger ol baglaýjylar bilen habaryň arasyna başga söz düşmese, otur goýulmaýar. Diýen baglaýjysyndan soň hem otur goýulmaýar.
"Birden Arslan baý gelen bolaýmasyn" diýen pikir hemmäni tisgindirdi.
Başganyň sözi awtoryň sözünden pikir aňladyşy, kim tarapyndan aýdylandygy, intonasiýasy we gurluşy taýdan tapawutlanýar. Başganyň sözi ulanylan sözlemlerde esasy pikiri bagşanyň sözi aňladýar. Awtoryň sözi bolsa ol pikiri kimiň nähili ýagdaýda aýdadygyny bildirýär.
Türkmen dilinde başganyň sözüniň ulanylyşynyň birnäçe görnüşi bar. Başganyň sözi aýratyn sözlemler görnüşinde gelip bilerler.
Başganyň sözi şol durşuna alnan sözlemler.
Magtymguly "Bir ajy doýurmak haçdyr, ýaranlar" diýipdir.
Başganyň sözi awtoryň sözi arkaly berlen sözlemler.
Magtymguly atamyz bize aç-ýalaňaja arka durmalydygymyzy aýdyp gidipdir.
Giriş sözler ýa-da giriş sözlemleri ulanmak bilen berlişi.
Magtymguly atamyzyň aýdyşy ýaly, biz horlanýanlara arka durmalydyrys.
Hakyndalyk doldurgyjynyň kömegi bilen hem başganyň sözüni aňlatmak mümkin.
Magtymguly atamyz horlananlara arka durmalydygymyz hakynda aýdyp gidipdir.
Awtoryň sözi bilen berlen başganyň sözünde başganyň sözüne mahsus bolan intonasiýa we forma aýratynlygy saklanmaýar.
Pikirimizi tassyklamak ýa-da düşündirmek üçin, kimdir biriniň aýdanlaryndan, ýazan işlerinden sözme-söz alnan bölege, mysala sitata diýilýär. Sitatalar awtoryň sözi bilen bile ulanylanda, olarda punktuasiýa belgileriniň goýluşy edil başganyň sözündäki ýalydyr.
Sitatalar awtoryň sözi getirilen sözlemlere utgaşyp, olaryň bir bölegi görnüşiňde hem gelip bilerler. Şeýle ýagdaýda, olar goşa dyrnaga alynsalar-da, setir harp bilen ýazylýarlar.
Beýik rus ýazyjysy Çehow "adamyň hemme zadynyň gözel bolmalydlygyny" nygtapdyr.
Eger sitatalar doly alynman, gysgaldylýan bolsalar, galdyrylan sözleriň ýerine köp nokat goýulýar.
Magtymgulynyň goşgulary ýurdumyzyň hemme halklary tarapyndan okalýar... (N.Tihonow).


text:
hyzmatlarymyz
- › Hyzmatlarymyz
- › Raýatlara
- › Telekeçiler we edara görnüşli taraplar
- › Hyzmat ediş nokatlar
- › Pul geçirimler
Ýaş çatynjalar üçin ýeňillikli karz
Ýas çatynjalara ýenillikli karzy
Möhleti: 3 ýyla çenli
Möçberi: 6 000 (alty mün) manat
Göterim derejesi: ýyllyk 1% göterim
Durmuş guran ýaş maşgalalara zerur bolan öý goşlaryny we hojalyk harytlaryny satyn almak üçin ýenillikli karzlar berilýär. Resmi taýdan nikalaşyp, durmuş guran ýaş maşgalalara olaryň ýüztutmalary esasynda zerur bolan öý goşlaryny we hojalyk harytlaryny satyn almak üçin berilýär. Ýenillikli karzdan är-aýalynyň ikisi hem 30 ýaşyna ýetmedik ýaş çatynjalar we 2011-nji ýylyň 3-nji sentýabryndan soň nika baglaşan ýaş çatynjalar peýdalanyp bilýär. Bu karz är-aýalyň haýsy-hem bolsa biriniň adyna resmileşdirilýär we är-aýalyň bu karzdan bir gezek peýdalanmaga rugsat berilýär. Bu karzlar girew hökmünde emläk alynmazdan, üçünji taraplaryň zamun bolmagynda berilýär.
Ýas çatynjalara ýenillikli karzy almak üçin zerur bolan resminamalar:
1. Arza (bankda doldurylýar)
2. Karz soraýanyn pasportynyn nusgasy;
3. Karz soraýanyn şahsy maglumatnamasynyň nusgasy;
4. Karz soraýanyň işleýän ýerinden kepilnama (wezipesi we aýlyk zähmet haky barada);
5. Karz soraýana zamunçy boljak 2 sany şahsyň pasportynyň nusgasy we işleýän ýerinden kepilnamasy (wezipesi we aýlyk zähmet haky barada);
6. Nika hakyndaky şahadatnamasynyň nusgasy we aýalynyň (ýoldaşynyň) pasportynyň nusgasy; Karz soraýan we ýoldaşy ZAGS-dan 16 ýasdan nika baglasylan güne çenli nikada durmaýanlygy barada degisli kepilnama;
7. Ýaşaýyş ýerinden kepilnama.


text:
Brtitaniýada bu gezek musulmanlar nyşana alyndy
Britaniýanyň paýtagty Londonda terror bu gezek musulmanlary nyşana astyna aldy
Paýtagt Londonyň demirgazygyndaky Finsbury Park diýilen ýerinde bir adam ýük ulagyny tarawa namazyny okap dagalmaga başlan adamlaryň üstüne sürdi.
Hüjümde 1 adam ýogaldy, 10 adam ýaralandy.
Hüjüm bilen baglanşykly 1 adam göz tussaglygyna alyndy, 2 adam bolsa wakanyň bolan ýerinden gaçdy.
Göz tussaglygyna alynan adamyň şahsyýeti aýan edilmedi.
Hüjümi “Gorkunç bir heläkçilik” diýip häsýetlendiren Britaniýanyň Premýer ministri Tereza Meý ýaralanan adamlaryň tiz wagtda sagalmaklaryny dileg etdi.
Britaniýanyň Musulman geňeşi hadysanyň musulmanlary nyşana alan terrorçylykly hüjümdigini bellediler.
Şaýatlar göz tussaglygyna alynan adamyň “Musulmanlary öldürjek” diýip gygyrandygyny öňe sürdi.